mina miatsɔ dzi nyateƒetɔ ate va le xɔse ƒe kakaɖedzi blibo me, abe amesiwo wòklɔ dzitsinya vɔ̃ ɖa tso woƒe dziwo me, eye wotsɔ tsi zɔzrɔ̃e le na woƒe ŋutilã ene;\nElabena amesi ke alé se blibo la me ɖe asi, ke woada ɖeka dzi la, eda vo ɖe wo katã ŋuti.\nɖe mele nenema o la, ne womadzudzɔ vɔsasa, le esi wokɔ amesiwo nɔa Mawu subɔm la ŋuti zi ɖeka, ale bena nuvɔ̃wo nyanyaa ɖeke maganɔ wo ŋu o la ta o mahã?\n Dawid ƒe nufiameha. Woayra amesi wotsɔ eƒe dzidadawo kee, amesi ƒe nuvɔ̃wo dzi wotsyó nui. Woayra amesi Yehowa mehe vodada na o, eye eƒe gbɔgbɔ me la alakpaa ɖeke meli o. Elabena esi mezi ɖoɖoe la, nye ŋeŋe atraɖi na nye ƒuwo nyonyo. Elabena wò asi sẽ ɖe dzinye keli kple zã, ŋdɔ heliheli na nye ƒuto me mi no. Sela. Mede nye nuvɔ̃wo fia wò, eye nyemetso nu tsyɔ nye vodadawo dzi o; megblɔ be, maʋu nye dzidadawo me na Yehowa; tete nètsɔ nye nuvɔ̃ ƒe vodadawo kem. Sela. Eyata mawumemewo ado gbe ɖa na wò le kpɔwòɣi, ẽ, ne tɔ gawo ɖɔ hã la, womade wo gbɔ o.\nMagagbugbɔ ayi nɔnyieƒe, vaseɖe esime woafufu ŋku ahadi nye ŋku me; ne wodo xaxa me la, woadi yonyeme mɔ.\n3 Mose 5:14-19\n Eye Yehowa gblɔ na Mose bena: Ne amea ɖe meɖi anukware o, eye wòɖe ŋu ɖi ɖa vo le Yehowa ƒe nu kɔkɔeawo me la, ekema wòatsɔ agbo, si sɔ blibo, eye nèbu be, anɔ klosalo sekel kɔkɔe eve la, asa fɔɖiŋuvɔ na Yehowa. Eye wòaɖo nu kɔkɔe, si me wòda vo le la teƒe, emegbe wòatsɔ nu la ƒe etɔ̃liawo ɖeka akpee; wòatsɔ wo ava nunɔla gbɔe, eye nunɔla la natsɔ fɔɖiŋuvɔsagbo la alé avu nɛ, eye woatsɔe akee. Ne amea ɖe da ƒu le Yehowa ƒe seawo dometɔ ɖeka me, eye menyae o la, eda vo, eye fɔɖiɖi la le edzi. Eye wòatsɔ agbo, si so blibo, eye wòdze na fɔɖiŋuvɔsa la, ava nunɔla gbɔ, eye nunɔla la nalé avu ne le eƒe ŋu, si wòɖe ɖi, eye menyae o la ta, eye woatsɔe akee. Fɔɖiŋuvɔsae, Yehowa ŋue wòɖi fɔ la le.\n3 Mose 7:1-10\n Esia nye fɔɖivɔsa ŋu se: Nu kɔkɔewo ƒe nu kɔkɔe wònye. Woawu fɔɖivɔsalã ɖe afisi wowua numevɔsalã ɖo, eye woatsɔ eƒe nu ahlẽ ɖe vɔsamlekpui la ŋu godoo ava kpe. Eye woatsɔ eƒe amiwo katã asa vɔe: Asike la kple eŋu miwo kpakple ami, si tsyɔ dɔmenuawo dzi, ayiku eveawo kple wo ŋu mi, siwo ku ɖe ali la ŋu, kpakple aklã ŋu miawo; ayikuawo ŋu wòaɖe wo le. Eye nunɔla natɔ dzo wo le vɔsamlekpui la dzi, elabena dzovɔsa wònye na Yehowa; fɔɖivɔsae. Ŋutsu sia ŋutsu, si nye nunɔla la, kpɔ mɔ aɖui le teƒe kɔkɔe la, elabena nu kɔkɔewo ƒe nu kɔkɔe wònye. Nuvɔ̃ŋutivɔsa kple fɔɖivɔsa wòsɔ, se ɖeka le wo ŋu; nunɔla, si tsɔe lé avui la, tɔ wònye. Ne nunɔla sa numevɔ na amea ɖe la, ekema numevɔsalã la ƒe agbalẽ enye nunɔla tɔ. Nuɖuvɔsa, siwo katã woƒona ɖe kpo me, woɖana le ze me alo wotɔna le agba me la, nanye nunɔla, si tsɔe sa vɔe la tɔ. Eye nuɖuvɔsa, siwo katã woɖe amii alo wole ɣeɣe la, nye Aron viŋutsuwo dome ɖesiaɖe tɔ.\n1 Mose 26:10\nEye Abimelex gblɔ nɛ bena: Nuka enye si nèwɔ ɖe mía ŋu? Esusɔ vie vinyewo dometɔ ɖeka de asi srɔ̃wòa ŋu kloe, eye ahe dzɔgbevɔ̃e gãa ɖe ava mía dzi.\n4 Mose 5:5-10\n Eye Yehowa ƒo nu kple Mose bena: Gblɔ na Israel-viwo be: Ne ŋutsu alo nyɔnua ɖe da vo ɖe amea ɖe ŋu, eye meɖi anukware na Yehowa o la, ekema ame la ɖi fɔ. Eye wòaʋu eƒe vo, si wòda la me, eye wòaxe fe dedie ɖe nusi me wòɖi fɔ le la ta; emegbe wòatsɔ ho la ƒe mamã atɔ̃liawo ɖeka aƒu edzi ahatsɔ na amesi ŋu wòɖi fɔ ɖo. Ke ne ƒometɔ kekeake mele ame la si, amesi wòaxe fe la na o la, ekema fe, si wòxe la, zu Yehowa tɔ hena nunɔla, hekpe ɖe agbo, si woatsɔ alé avu nɛ la ŋuti. Israel-viwo ƒe nunana kɔkɔe, siwo katã anye adzɔ na nunɔla la, nanye etɔ. Ne amea ɖe na nunana kɔkɔe la, enye nunɔla tɔ, eye ne amea ɖe na nu nunɔla la, ekema enye etɔ.\n3 Mose 5:1-5\n Ne amea ɖe se woƒo fi de ame, eye wònye ɖasefo, ele eteƒe alo ɖe wosee o, gake megblɔe o la, ekema eda vo, eye fɔɖiɖi la le edzi. Alo ne amea ɖe de asi nu makɔmakɔa ɖe ŋu, eɖanye gbemelã, aƒemelã alo nutata makɔmakɔa ɖe ƒe kuku ŋu o, eye menyae o la, ekema egblẽ ko ɖo, eye wòɖi fɔ. Ne ede asi amea ɖe ƒe nu makɔmakɔa; ɖe, si na be, ame la gblẽ kɔ ɖo ŋu, eye menyae o, emegbe wòdzesii la, ekema eɖi fɔ. Alo ne atam ge le amea ɖe nu, eɖanye vɔ̃ alo nyui dzi wòka atam la ɖo be, yeawɔ o, eye menyae o, emegbe wòdze sii la, ekema eɖi nu siawo dometɔ ɖeka ƒe fɔ. Eya dzɔ, ne amea ɖe ɖi fɔ le nusiawo dometɔ ɖeka me la, ekema wòaʋu vo, si wòda la me,\n3 Mose 5:15-16\n Ne amea ɖe meɖi anukware o, eye wòɖe ŋu ɖi ɖa vo le Yehowa ƒe nu kɔkɔeawo me la, ekema wòatsɔ agbo, si sɔ blibo, eye nèbu be, anɔ klosalo sekel kɔkɔe eve la, asa fɔɖiŋuvɔ na Yehowa. Eye wòaɖo nu kɔkɔe, si me wòda vo le la teƒe, emegbe wòatsɔ nu la ƒe etɔ̃liawo ɖeka akpee; wòatsɔ wo ava nunɔla gbɔe, eye nunɔla la natsɔ fɔɖiŋuvɔsagbo la alé avu nɛ, eye woatsɔe akee.\n3 Mose 4:2-3\n Ƒo nu kple Israel-viwo be: Ne amea ɖe ɖe ŋu ɖi ɖa Yehowa ƒe seawo dometɔ ɖeka dzi, eye wòwɔ nusi ŋu se le na wo la. Ne nunɔla, si wòsi ami na, da vo hehe vɔ̃ va dukɔ la dzi la, ekema woatsɔ nyitsu ɖagbea ɖe, si so blibo asa nuvɔ̃ŋutivɔ na Yehowa ɖe nuvɔ̃, si wòwɔ la ta.\n3 Mose 4:13\nNe Israel-ha blibo la da ƒu, eye dukɔ la ƒe ŋku dzo le Yehowa ƒe seawo dometɔ ɖeka dzi, eye wowɔ nusi ŋu se le na wo,\n3 Mose 4:27\nNe dukɔ la dometɔa ɖe ɖe ŋu ɖi da Yehowa ƒe seawo dometɔ ɖeka dzi, eye woɖi fɔ,\n Dawid ƒe nufiameha. Woayra amesi wotsɔ eƒe dzidadawo kee, amesi ƒe nuvɔ̃wo dzi wotsyó nui. Woayra amesi Yehowa mehe vodada na o, eye eƒe gbɔgbɔ me la alakpaa ɖeke meli o. Elabena esi mezi ɖoɖoe la, nye ŋeŋe atraɖi na nye ƒuwo nyonyo. Elabena wò asi sẽ ɖe dzinye keli kple zã, ŋdɔ heliheli na nye ƒuto me mi no. Sela. Mede nye nuvɔ̃wo fia wò, eye nyemetso nu tsyɔ nye vodadawo dzi o; megblɔ be, maʋu nye dzidadawo me na Yehowa; tete nètsɔ nye nuvɔ̃ ƒe vodadawo kem. Sela.\neye wòtsɔe lili nu nam gblɔ bena: Kpɔ ɖa, esia ka nuyi ŋu na wo, wò vodadawo ɖe ɖa, eye wòlé avu wò nuvɔ̃wo.\ngeɖe aleke wu Kristo, amesi to Gbɔgbɔ mavɔ la me tsɔ eɖokui na Mawu abe vɔsasa mokaka manɔŋutɔ ene la, ƒe ʋu maklɔ miaƒe dzitsinya tso dɔwɔwɔ kukuwo me, bena miasubɔ Mawu gbagbe la o mahã?\nAlesi ɣedzeƒe didi tso ɣetodoƒe gbɔe la, nenema wòte mía dzidadawo da boo tso mía gbɔe.\n Ke azɔ la se la manɔmee woɖe Mawu ƒe dzɔdzɔenyenye hefiã, esi ŋuti se la kple nyagblɔɖilawo ɖi ɖase le, esi nye Mawu ƒe dzɔdzɔenyenye, si toa Yesu Kristo dzixɔxɔse me vana na amesiwo katã xɔna sena la. Elabena vovototoa ɖeke meli o; elabena wo katã wɔ nuvɔ̃, eye Mawu ƒe ŋutikɔkɔe hiã wo tim,\n2 Korintotɔwo 5:21\nElabena amesi menya nuvɔ̃a ɖeke o la, ewɔe ne wòanye nuvɔ̃ ɖe mia teƒe, bene míawo la míazu Mawu ƒe dzɔdzɔenyenye le eyama me.\nAgakpɔ nublanui na mi, àxɔ aɖi le miaƒe vodadawo si, eye wòatsɔ míaƒe nuvɔ̃wo katã aƒu gbe ɖe atsiaƒu ƒe gogloƒe.\n Eye esia me míadze sii le bena, mietso nyateƒe la me, eye miana kakaɖedzi míaƒe dziwo le eƒe ŋku me; elabena ne míaƒe dzi bu fɔ mí hẽ la, Mawu enye gã wu míaƒe dzi, eye wònya nuwo katã.\nEye mese gbe gãa ɖe le dziƒo le gbɔgblɔm bena: Azɔ xɔname kple ŋusẽ kpakple fiaɖuƒe la zu mía Mawu la tɔ, eye ŋusẽ la zu eƒe Kristo la tɔ; elabena wotsɔ mia nɔviwo nutsola, si nɔa wo nu tsom le Mawu ƒe ŋku me zã kple keli la, ƒu gbe.\n Azɔ, nuka gblɔ ge míala le esia ŋutii? Ne Mawu le mia dzi la, ameka atsi tre ɖe mía ŋutii? Amesi mehe ye ŋutɔ ƒe Vi ɖe megbe o, ke wòtsɔe hena ɖe mi katã mia ta boŋ; aleke lawɔ, eye matso nuwo katã hã akpe ɖe eŋuti na mí oa? Amekae atso Mawu ƒe ame tiatiawo nu mahã? Mawue nye afiatsola; amekae abu fɔ? Kristo ye nye amesi ku, ke nusi gawu enye: Amesi wofɔ ɖe tsitre hã, amesi le Mawu ƒe nuɖusi me, amesi xa mí ɖe akɔ hã. Amekae amã mí atso Kristo ƒe lɔlɔ̃ me mahã? Fukpekpe loo alo xaxa alo yometiti alo dɔwuame alo amamanɔnɔ alo ŋɔdzidodo alo yi mahã? Abe alesi woŋlɔ ɖi ene bena: „Ŋutiwò la wowua mí ʋuu le ŋkeke bliboa katã me, wobua mí abe alẽ, siwo woyina wuwu ge la ene.“ Gake le nusiawo katã me míeɖua dzi glo le amesi lɔ̃ mi la ŋuti. Elabena menyae keŋ bena, eɖanye ku o, eɖanye agbe o; eɖanye mawudɔlawo o, eɖanye dziɖulawo o; eɖanye ŋusẽwo o; eɖanye nusi le fifi o, eɖanye nusi le vava ge o; eɖanye kɔkɔƒe o, eɖanye gogloƒe o, alo nuwɔwɔ bubua ɖe o, mate ŋu amã mí atso Mawu ƒe lɔlɔ̃, si le Kristo Yesu, mía Aƒetɔ me la gbɔ o.\nbena yeaɖe eƒe dzɔdzɔenyenye afia le ɣeyiɣi sia me, bene eya nanye dzɔdzɔetɔ kple amesi tsoa afia na amesi si Yesu dzixɔse le.\nElabena Mawu medo via ɖe xexeame, be woadrɔ̃ ʋɔnu xexeame o; ke boŋ be woaɖe xexeame to eyama dzi.\nEyata mitrɔ le miaƒe dzi me, eye migbugbɔ, be woatutu miaƒe nuvɔ̃wo,\nVinyewo, meŋlɔ nusiawo ɖo ɖe mi, bene miagawɔ nuvɔ̃ o. Eye ne amea ɖe wɔ nuvɔ̃ la, nyaxɔɖakɔla le mia si le Fofoa gbɔ, eyae nye Yesu Kristo, dzɔdzɔetɔ la.\n1 Mose 20:6-16\n Tete Mawu gblɔ nɛ le drɔ̃eƒe bena: Nye hã menyae bena, wò dzime kɔ le ewɔwɔ me; eyata metso wò xɔ ɖo, be nagade asi eŋu ahawɔ nuvɔ̃ ɖe ŋunye o. Azɔ gagbugbɔ nyɔnu la na srɔ̃a, elabena nyagblɔɖila wònye, eye wòaɖe kuku ɖe tawo, be natsi agbe. Ke ne meɖe asi le eŋu o la, ekema nyae bena, mia kple aƒewòmetɔwo katã miaku. Esi Abimelex fɔ ŋdi la, eya eƒe dɔlawo katã vɛ heto nya siawo katã na wo, eye ŋutsuawo vɔ ŋutɔ. Tete Abimelex yɔ Abraham, eye wògblɔ nɛ bena: Nuka nye esi nèwɔ ɖe mía ŋu? Nuvɔ̃ ka gɔ̃ mewɔ de ŋuwò bena, nèhe dzɔgbevɔ̃e gã sia va nye ŋutɔ kple nye fiaɖuƒe la dzi mahã? Nusi womewɔna o la, eya nye esia nèwɔ ɖe ŋutinye. Eye Abimelex gagblɔ na Abraham bena: Nukae nèɖo ɖe ŋunye, hafi wɔ nu sia? Abraham gblɔ bena: Mebu be, afisiatɔwo manya vɔ̃a Mawu o, eye woawum le srɔ̃nye ta mahi. Evɔ, nyateƒe, nɔvinyenyɔnue; elabena fofonye vie, gake menye danye vie o, eye meɖee. Esi Mawu gblɔ nam bena, maʋu le fofonye ƒe me ayi dzronyigba dzi la, eya me kee megblɔ nɛ bena: Ve nunye, eye afisiafi, si míava la, nagblɔ bena, ye nɔvi ŋutsu menye. Tete Abimelex tso alẽwo, nyiwo, kluviwo kple kosiviwo na Abraham, eye wògagbugbɔ srɔ̃a Sara hã nɛ. Eye Abimelex gblɔ bena: Nye anyigba enye si, no afisiafi, si nyo ŋuwò. Eye wògblɔ na Sara bena: Kpɔ ɖa, metso afia na wò, eye metsɔ klosalo akpe ɖeka na nɔviwò heɖe ŋukpe le mo na wò le gbɔwò viwo katã ŋku me.\nKe Yehowa ɖi be, yeatsɔ dɔléle agbãe gudugudu; ne etso eɖokui wo fɔɖivɔsae la, akpɔ dzidzimeviwo, anɔ agbe didie, eye Yehowa ƒe tameɖoɖo adze edzi to eƒe asi dzi.\n Matsi tre, eye mayi fofonye gbɔ, eye magblɔ nɛ bena: Fofo, mewɔ nuvɔ̃ ɖe dziƒo ŋu kple ŋutiwò. Nyemegadze be, nayɔm be viwò o; wɔm abe wò dɔlawo dometɔ ɖeka ene.\n Tete Petro va egbɔ gblɔ bena: Aƒetɔ, zi nenie nɔvinye awɔ nuvɔ̃ ɖe ŋutinye, eye matsɔe akee mahã? Halase zi adre loo? Yesu gblɔ nɛ bena: Nyemegblɔ na wò bena, vaseɖe zi adre o, ke boŋ vaseɖe zi adre teƒe blaadre. Eyaŋuti wotso dziƒofiaɖuƒe la ɖo fiãa ɖe, si le didim be, yeabu akɔnta kple eƒe dɔlawo la ŋu. Ke esi wòde asi ebubu me la, wokplɔ fenyila ɖeka, si talento akpe ewo le eŋu la, va egbɔ. Eye esi naneke mele esi wòatsɔ axee o la, eƒe aƒetɔ la de se bena, woatsɔ eya kple srɔ̃a kple viawo kple nusiwo katã le esi la aƒle, ne woatsɔ aɖo eteƒe. Tete dɔla ma dze klo ƒo koko nɛ gblɔ bena: Gbɔ dzi blewu, eye maɖo wo katã teƒe na wò. Eye aƒetɔ la kpɔ dɔla ma ƒe nublanui, eye wòɖe asi le eŋu hetsɔ fe la kee. Ke esi nenem dɔla ma do go la, ekpɔ eƒe hadɔtsɔlawo dometɔ ɖeka, si nyi denario alafa le esi, eye wòlée, lé ve nɛ gblɔ bena: Ɖo nusi nènyi la teƒe! Tete eƒe hadɔtsɔla la dze klo ɖe kuku nɛ gblɔ bena: Fa tu blewu, eye maɖo eteƒe na wò. Gake melɔ̃ o; ke boŋ eyi ɖatsɔe de gaxɔ me, vaseɖe esime wòaɖo nusi wònyi la teƒe. Ke esi wo tɔwo kpɔ nusi va yi la, eve wo ŋutɔ, eye woyi ɖagblɔ nusiwo katã va ve me la, fia woƒe aƒetɔ eteƒeteƒe. Tete eƒe aƒetɔ la yɔe va egbɔ, gblɔ nɛ bena: Dɔla vɔ̃ɖi! Esi nèɖe kuku nam, metsɔ nenem fe ma katã ke wò la; alo mele na wò bena, wò hã nakpɔ wò hadɔtsɔla ƒe nublanui, abe alesi nye hã mekpɔ wò nublanui ene o mahã? Eye eƒe aƒetɔ la do dɔmedzoe, ɖee asi na ŋutasẽlawo, halase esime wòaxe fe, siwo katã wònyi la. Nenema ke Fofonye, si le dziƒo la, hã lawɔ mi, ne mia dome amesiame metsɔ ke nɔvia tso eƒe dzi me o.


Psalmowo 71 - Holy Bible [Ewe Bible 1913] - (Psa 71)\nYehowa, wòe mesi tso, megana ŋu nakpem akpɔ gbeɖe o!\nTsɔ wò dzɔdzɔenyenye ɖem, eye na mado le eme; ƒu to anyi ɖe ŋunye, eye naxɔ nam!\nNa woanye agakpeto nam, afisi masi ayi ɖaa; wò, amesi ɖo be, yeaxɔ nam; elabena nye agakpe kple nyee mɔ sesẽ nènye.\nNye Mawu, ɖem tso ame vɔ̃ɖi la si me, eye naɖem tso ame vlo la kple ŋutasẽla ƒe fego me!\nElabena wòe nye nye mɔkpɔkpɔ, Aƒetɔ Yehowa, nye nusi ŋu meɖoa ŋu ɖo tso nye ɖevime ke!\nŊuwò meziɔ ɖo tso danye ƒe dɔ me ke, eye danye ƒe dɔ me nèɖem tsoe, nye kafukafu enye tɔwò ɖaa.\nNuku menye na ame geɖewo, ke wòe nye nye sitsoƒe sesẽ.\nNye nu me yɔ fũ kple wò kafukafu, nye ŋkekewo kple wò dodoɖedzi.\nMegagbem le amegãkuɣi o, eye ne nye ŋusẽ nu yi la, megagblẽm ɖi o!\nElabena nye futɔwo le nu ƒom le ŋunye, eye amesiwo de xa ɖe nye agbe ŋu la, le adaŋu dem kple wo nɔewo\nle gbɔgblɔm be: Mawu gblẽe ɖi, miti eyome, eye milée, elabena xɔnametɔa ɖeke meli o!\nMawu, meganɔ adzɔge tso gbɔnye o, nye Mawu, netsɔ naxɔ nam!\nŊu nekpe amesiwo lé fu nye luʋɔ la, eye wo nu neyi; vlododo kple ŋukpe nenyẽ tsyɔ amesiwo le nye dzɔgbevɔ̃e dim la!\nKe nyea manɔ mɔkpɔkpɔ dzi daa, eye madzi wò kafukafu ɖe dzi.\nNye nu axlẽ wò dzɔdzɔenyenye afia, kple wò xɔname hã ɣesiaɣi; elabena womele xexlẽ me nam o.\nMado kple Aƒetɔ Yehowa ƒe nutsuwɔwɔwo, eye eƒe dzɔdzɔenyenye ɖeɖeko mekafu.\nMawu, èfia num tso nye ɖevime ke, eye meɖe gbe ƒã wò nukunuwo vaseɖe fifi.\nEyata, Mawu, megagblẽm ɖi o vaseɖe nye amegãkuku kple nye wɔƒoƒo me, vaseɖe esime meɖe gbe ƒã wò alɔ na dzidzimeviwo kple wò ŋusẽ na megbeviwo katã!\nMawu, wò dzɔdzɔenyenye kɔ de dziƒo ke; wò amesi wɔ nu gãwo, Mawu, amekae ɖe nuwò ma?\nWò amesi na míekpɔ hiã kple dzɔgbevɔ̃e geɖe la, wò kee agbɔ agbe mí, eye nahe mí tso anyigbatu me ke ava dzii.\nAdzi nye gãnyenye ɖe dzi, eye agafa akɔ nam.\nEkema nye hã matsɔ saŋku akafu wò le wò nyateƒe la ta, nye Mawu; maƒo gakasaŋku na wò, wò Israel ƒe kɔkɔetɔ.\nNye aɖe hã aƒo nu le wò dzɔdzɔenyenye ŋu daa; elabena ŋukpe le amesiwo di nye dzɔgbevɔ̃e la, eye woƒe mo tsi dã.


2 Fiawo 7 | Biblia Le Internet Dzi | Xexe Yeye Gɔmeɖeɖe\n2 Fiawo 7:1-20\nElisa gblɔ ɖi be dɔwuamea nu atso (1, 2)\nWokpɔ nuɖuɖu le Siriatɔwo ƒe asaɖa si wogblẽ ɖi la me (3-15)\nElisa ƒe nyagblɔɖi la va eme (16-20)\n7 Eye Elisa gblɔ be, “Mise Yehowa ƒe nya. Ale Yehowa gblɔe nye esi: ‘Etsɔ ɣealewoɣi la, wɔ memee seya* ɖeka axɔ sekel ɖeka, eye ƒo seya eve axɔ sekel* ɖeka le Samaria ƒe agbo nu.’”*+ 2 Eye fia ƒe asrafomegã, si dzi wòkana ɖo la, gblɔ na Mawu vavã ƒe ame la be: “Ne Yehowa aʋu dziƒowo ƒe agbowo hã la, ɖe nu sia* ate ŋu ava emea?”+ Eɖo eŋu be: “Àkpɔe kple wò ŋkuwo,+ gake màɖu ɖeke o.”+ 3 Anyidɔléla* ene le dugbo la nu,+ eye wogblɔ na wo nɔewo be: “Nu ka tae míabɔbɔ nɔ afi sia va se ɖe esime míaku? 4 Ne míebe, ‘Míayi dua me la,’ míawo hã míaku ɖe afi ma, elabena dɔwuame nu sẽ le dua me.+ Eye ne míebɔbɔ nɔ afi sia hã la, kuku ge koe míele tsã. Eya ta mina míage ɖe Siriatɔwo ƒe asaɖa la me. Ne wona míetsi agbe la, ekema míetsi agbe, ke ne wowu mí la, ekema ɖe míeku.” 5 Esime anyigba le tsyɔtsyɔm la, woyi Siriatɔwo ƒe asaɖa la me. Esi woɖo Siriatɔwo ƒe asaɖa to la, ame aɖeke mele afi ma o. 6 Elabena Yehowa na Siriatɔwo ƒe aʋakɔ la se aʋatasiaɖamwo, sɔwo, kple aʋakɔ gã nyadri aɖe ŋkɔ.+ Eya ta wogblɔ na wo nɔewo be: “Mikpɔ ɖa! Israel-fia da Hititɔwo ƒe fiawo kple Egipte-fiawo ɖe mía ŋu ne woadze mía dzi!” 7 Enumake wotso hesi le fiẽ, esime anyigba le tsyɔtsyɔm, eye wogblẽ woƒe agbadɔwo, sɔwo, tedziwo kple woƒe asaɖa blibo la ɖi hesi be yewoaɖe yewoƒe agbe.* 8 Esi anyidɔléla siawo va ɖo asaɖaa to la, woge ɖe agbadɔ ɖeka me ɖu nu no nu. Eye wotsɔ klosalo kple sika kpakple awuwo yi ɖaɣla. Emegbe wotrɔ va ge ɖe agbadɔ bubu me, eye wolɔ nuwo tso afi ma yi ɖaɣla. 9 Mlɔeba wogblɔ na wo nɔewo be: “Nu si wɔm míele la menyo o. Egbee nye du nyui xɔgbe! Ne míele hehem ɖe megbe, eye míelala va se ɖe fɔŋli la, míadze na tohehe. Mina míayi aɖagblɔe le fia ƒe me.” 10 Eye woyi ɖayɔ dua ƒe agbonudzɔlawo gblɔ na wo be: “Míeyi Siriatɔwo ƒe asaɖa me, gake ame aɖeke mele afi ma o, eye míese ame aɖeke ŋkɔ hã o. Negbe sɔwo kple tedziwo koe wode ka ɖi, eye wogblẽ agbadɔawo ɖi nenema.” 11 Enumake agbonudzɔlawo do ɣli gblɔ nya la, eye woyi ɖagblɔe le fia ƒe aƒe la me. 12 Enumake fia la fɔ le zã gblɔ na eŋumewo be: “Mina magblɔ nu si Siriatɔwo di be yewoawɔ mí la na mi. Wonyae be dɔ le mía wum,+ eya tae wodo go le asaɖa la me yi ɖabe ɖe gbe me gblɔ be, ‘Woado tso dua me, eye míalé wo agbagbee, eye míage ɖe dua me.’”+ 13 Eye eƒe dɔla ɖeka gblɔ nɛ be: “Meɖe kuku, na woaɖe sɔ siwo kpɔtɔ ɖe dua me la dometɔ atɔ̃, eye nàdɔ amewo woayi aɖakpɔe ɖa. Kpɔ ɖa! Nu si ava dzɔ ɖe Israel ƒe ha blibo si kpɔtɔ ɖe dua me dzi la kee adzɔ ɖe ame siawo hã dzi. Kpɔ ɖa! Nu si dzɔ ɖe Israel ƒe ha blibo si tsrɔ̃ la dzi kee adzɔ ɖe woawo hã dzi. Na míaɖo wo ɖa ne míakpɔ.” 14 Ale woɖe tasiaɖam eve kple sɔwo, eye fia la dɔ wo ɖe Siriatɔwo ƒe asaɖa la me be: “Miyi ɖakpɔe ɖa.” 15 Eye wodze wo yome va se ɖe Yordan nu, eye kpɔ ɖa, mɔ blibo la dzi yɔ fũu kple awuwo kple nu siwo Siriatɔwo tsɔ ƒu gbe esime vɔvɔ̃ ɖo wo wonɔ sisim. Eye ame dɔdɔawo trɔ va gblɔe na fia la. 16 Eye dukɔ la do go yi ɖaha Siriatɔwo ƒe asaɖa la, eye wɔ memee seya ɖeka xɔ sekel ɖeka, eye ƒo seya eve xɔ sekel ɖeka le Yehowa ƒe nya la nu.+ 17 Eye fia la ɖo eƒe asrafomegã, si dzi wòkana ɖo la be wòadzɔ agbo la nu, ke hã dukɔ la fanyae le dugbo la nu wòku, abe ale si Mawu vavã ƒe ame la gblɔe esime fia la va egbɔ ene. 18 Ale wòva eme abe ale si tututu Mawu vavã ƒe ame la gblɔ na fia la ene be: “Ƒo seya eve axɔ sekel ɖeka, eye wɔ memee seya ɖeka axɔ sekel ɖeka etsɔ ɣealewoɣi le Samaria ƒe agbo nu.”+ 19 Ke asrafomegã la ɖo eŋu na Mawu vavã ƒe ame la ɣemaɣi be: “Ne Yehowa aʋu dziƒowo ƒe agbowo hã la, ɖe nu sia* ava eme abe ale si nègblɔe enea?” Eye Elisa ɖo eŋu be: “Àkpɔe kple wò ŋkuwo, gake màɖu ɖeke o.” 20 Edzɔ ɖe edzi nenema, elabena dukɔ la fanyae le dugbo la nu wòku.\n^ Egɔmeɖeɖe tẽe, “nya sia.”\n^ Egɔmeɖeɖe tẽe, “nya sia tɔgbi.”\n2 Fiawo 7


1 Korintotɔwo 8 | Biblia Le Internet Dzi | Xexe Yeye Gɔmeɖeɖe (1984)\n8 Azɔ maƒo nu tso nuɖuɖu siwo wotsɔ sa vɔ na trɔ̃wo ƒe nya la ŋu: míenya be sidzedze le mí katã si. Sidzedze doa ame ɖe dzi, gake lɔlɔ̃ tua ame ɖo. 2 Ne ame aɖe susu be yenya nane la, menyae abe ale si wòle be wòanyae ene haɖe o. 3 Gake ne ame aɖe lɔ̃a Mawu la, Mawu dzea sii. 4 Ke le nu siwo wotsɔ sa vɔ na trɔ̃wo ɖuɖu ŋu la, míenyae be trɔ̃ menye naneke le xexea me o, eye be Mawu aɖeke meli o, negbe ɖeka ko. 5 Elabena togbɔ be nu siwo woyɔna be “mawuwo” li, eɖanye le dziƒo alo le anyigba dzi o, abe ale si “mawu” geɖewo kple “aƒetɔ” geɖewo li ene, hã la, 6 le nyateƒe me la, Mawu ɖeka si nye Fofo la, ame si me nuwo katã tso, eye míeli nɛ la, koe li na mí; eye Aƒetɔ ɖeka, si nye Yesu Kristo, ame si dzi nuwo katã to va dzɔ, eye míeto eyama me la, koe li. 7 Ke hã, menye amewo katã mee sidzedze sia le o; gake esi trɔ̃subɔsubɔ ma ame aɖewo va se ɖe fifia ta la, wobua nu siwo woɖuna la abe nu siwo wotsɔ sa vɔ na trɔ̃ ene, eye woƒe dzitsinya, si gbɔdzɔ la, ŋu mekɔ o. 8 Gake nuɖuɖu mana míadze Mawu ŋu o; ne míeɖua nu o la, meɖea mía dzi kpɔtɔna o, eye ne míeɖua nu la, menana míezua gã wu o. 9 Gake mikpɔ nyuie, be miaƒe ŋusẽ ma nagazu nukikli na ame siwo gbɔdzɔ la le mɔ aɖe nu o. 10 Elabena ne ame aɖe akpɔ wò, ame si si sidzedze le, nèle kplɔ̃ ŋu le nu ɖum le trɔ̃xɔ aɖe me la, ɖe made dzi ƒo na ame ma, si ƒe dzitsinya gbɔdzɔ la, be eya hã naɖu nu siwo wotsɔ sa vɔ na trɔ̃wo oa? 11 Aleae wò sidzedze la ana ame si gbɔdzɔ la dome nanɔ gbegblẽm, nɔviwò si ta Kristo ku ɖo. 12 Gake ne miewɔ nu vɔ̃ ɖe mia nɔviwo ŋu alea, eye miede abi woƒe dzitsinya si gbɔdzɔ ŋu la, miele nu vɔ̃ wɔm ɖe Kristo ŋu. 13 Eya ta ne nuɖuɖu zua nukikli na nɔvinye la, ekema nyemagaɖu lã akpɔ gbeɖe o, bene magana nɔvinye nakli nu o.


Dɔwɔnu Siwo Wotsɔ Le Gbeƒã Ðem—Agbalẽwo Tata Be Woatsɔ Aɖe Gbeƒã Le Xexea Me Katã | Mawu Fiaɖuƒe\nAle si Yehowa yi edzi le dɔwɔnu siwo hiã la nam mí be míatsɔ aɖe gbeƒã nya nyuia na amewo le dukɔ sia dukɔ, to sia to, kple gbegbɔgblɔ sia gbegbɔgblɔ me\n1, 2. (a) Nu kae wɔe be nya nyuia kaka ɖe Roma Fiaɖuƒe bliboa me le ƒe alafa gbãtɔ me? (b) Nu kae ɖo kpe edzi be Yehowa le mɔ fiam mí egbea? (Kpɔ aɖaka si nye “ Wole Nya Nyuia Gɔme Ðem Ðe Gbe Siwo Wu 670 Me”)\nLE ƑE 33 M.Ŋ. ƒe Pentekoste ŋkekea dzi la, ame siwo ɖi tsa yi Yerusalem la kpɔ nu wɔmoyaa aɖe teƒe. Wosee Galileatɔwo le dutagbe vovovowo dom memie eye nya siwo sem wole hã wɔ dɔ ɖe wo dzi ale gbegbe. Gbɔgbɔ kɔkɔea ye va nusrɔ̃lawo dzi wole gbe bubuwo dom nukutɔe wònye kpeɖodzi be Mawu le megbe na wo. (Mixlẽ Dɔwɔwɔwo 2:1-8, 12, 15-17.) Ameƒomevi vovovo siwo tso teƒe vovovo ye va se nya nyui si woɖe gbeƒãe gbe ma gbe, eye esia wɔe be nya nyui sia va kaka ɖe Roma Fiaɖuƒe bliboa me emegbe.—Kol. 1:23.\n2 Mawu subɔlawo medoa gbe vovovowo nukutɔe egbea o. Ke hã, woɖea Fiaɖuƒegbedeasia gɔme ɖe gbe siwo wu 670 me, si wɔe be wole gbeƒã ɖem le gbegbɔgblɔ geɖe me egbea wu ale si wònɔ le ƒe alafa gbãtɔ me. (Dɔw. 2:9-11) Agbalẽ gbogbo siwo gbegbe Mawu ƒe amewo le tatam ɖe gbe geɖewo me la wɔe be Fiaɖuƒegbedeasia ɖo anyigba ƒe afi sia afi. * Esia hã nye kpeɖodzi sẽŋu aɖe be Yehowa to Fia Yesu Kristo dzi le mɔ fiam mí le gbeƒãɖeɖedɔa me. (Mat. 28:19, 20) Mina míadzro dɔwɔnu siwo míezã le dɔ sia wɔwɔ me le ƒe 100 siwo va yi me la me, ne míakpɔ ale si Fia la na hehe mí vivivi be míate ɖe ame ɖekaɖekawo ŋu ahafia Mawu ƒe Nya la woe.—2 Tim. 2:2.\nWOLE NYA NYUIA GƆME ÐEM ÐE GBE SIWO WU 670 ME\nLE ƑE 2000 me la, Dɔdzikpɔhaa wɔ ɖoɖo be woana hehe tɔxɛ aɖewo gbegɔmeɖelawo katã le xexea me godoo. Ðoɖo sia ƒe gbãtɔ nye ɣleti etɔ̃ ƒe hehenana tso Eŋlisigbea gɔmesese ŋu. Nufiala 25 ye na hehe sia gbegɔmeɖela 1,944 siwo ɖea gbegbɔgblɔ 182 gɔme. Hehenana sia kpe ɖe gbegɔmeɖelawo ŋu be woase Eŋlisigbea gɔme nyuie hafi aɖe egɔme ɖe wo degbea me. Gbegɔmeɖelawo srɔ̃ nu tso Eŋlisigbea ƒe gbeŋutisewo kple ale si woadzro nyati si gɔme woaɖe ƒe akpa vovovoawo mee, abe atsyã si wotsɔ ŋlɔ nyatia, seselelãme si dze le eme, taɖodzinu si le eŋu, kple ame siwo koŋ woŋlɔe na ene.\nEvelia nye hehenaɖoɖo aɖe si ŋu womia si gbegɔmeɖela bibi aɖewo wova trɔ asi ɖo le ƒe 2001 me. Hehenaɖoɖo sia fiaa gbegɔmeɖeɖaŋu vovovowo gbegɔmeɖelawo. Va se ɖe fifia, gbegɔmeɖelawo katã xɔa hehe sia le xexea me godoo.\nTsɔ kpe ɖe hehenaɖoɖo siwo Dɔdzikpɔhaa wɔ ŋu la, woɖo dɔwɔƒe aɖe hã si woyɔna be Kpekpeɖeŋunana Gbegɔmeɖelawo Ƒe Dɔwɔƒe. Ne gbegɔmeɖelawo hiã kpekpeɖeŋu be woase Eŋlisigbea gɔme alo womenya gbegɔmeɖeɖaŋu si tututu ŋu dɔ woawɔ le go aɖe me o la, wotoa kɔmpiuta dzi ɖoa woƒe biabiawo ɖe dɔwɔƒe sia. Ne ehiã la, ame siwo wɔa dɔ le dɔwɔƒe sia hã doa ta ɖe ame siwo trɔ asi le nyatia ŋu la gbɔ hafi ɖoa nyaa ŋu na gbegɔmeɖelawo. Menye gbegɔmeɖela siwo bia nyaa koe ŋuɖoɖoa yina na o, ke boŋ eyina na gbegɔmeɖela siwo katã le dɔ wɔm tso nyati ma ke ŋu le xexea me godoo. Wodaa ŋuɖoɖoawo katã ɖe kɔmpiutadziɖoɖo si wozãna la ƒe teƒe aɖe ale be gbegɔmeɖela ɖe sia ɖe ate ŋu ake ɖe eŋu bɔbɔe. Esia wɔnɛ be ne kuxi ma ke zu taɖui na gbegɔmeɖela bubuwo la, wotoa ŋuɖoɖoa dzi kpɔa ta nɛ bɔbɔe.\nAleke ɖoɖo siawo le vi ɖem na gbegɔmeɖelawoe? Wo dometɔ ɖeka gblɔ be: “Hehe si míexɔ la kpe ɖe mía ŋu míenya aɖaŋu vovovo siwo ŋu dɔ míate ŋu awɔ le gbegɔmeɖeɖedɔa me, gake míakpɔ egbɔ hã be míagatrɔ nyatia me nyawo ale si dze mía ŋu o. Fifia míekpɔe be míele klalo aɖe nyati sesẽwo gɔ̃ hã gɔme, elabena wofia mɔ vovovo siwo dzi míato awɔ esiawo katã la mí.”\nLe ƒe 2013 me la, gbegɔmeɖela siwo wu 2,700 ye le dɔ wɔm le teƒe 190 kple edzivɔwo hele nya nyuia gɔme ɖem ɖe gbegbɔgblɔ siwo wu 670 me.Ðikeke mele eme o be esi Fia Yesu Kristo le megbe na mí tae míete ŋu le dɔ gã nyadri sia wɔm.—Mat. 28:19, 20; Nyaɖ. 14:6.\nGbegɔmeɖela aɖewo, le Timor-Leste\nFia La Na Dɔwɔnuwo Eƒe Dɔwɔlawo Be Woatsɔ Aƒã Nyateƒea Ƒe Nukuwo\n3. Nu ka tae míezãa dɔwɔnu vovovowo le gbeƒãɖeɖedɔa me?\n3 Yesu tsɔ “Fiaɖuƒe la ŋuti nya la” sɔ kple nukuwo eye wòtsɔ amewo ƒe dzi sɔ kple anyigba. (Mat. 13:18, 19) Abe ale si ko agbledela zãa dɔwɔnu vovovowo tsɔ dzoboa anyigba hedzranɛ ɖo be nuku nawɔ le edzi nyuie ene la, Yehowa ƒe amewo hã zãa dɔwɔnu vovovowo be woatsɔ adzra ame miliɔn geɖewo ƒe dzi ɖo woaxɔ Fiaɖuƒegbedeasia. Wozã dɔwɔnuawo dometɔ aɖewo hena ɣeyiɣi kpui aɖe ko. Wogakpɔtɔ le ɖewo ya zãm, abe agbalẽwo kple magazinewo ene, eye wole vi geɖe ɖem. Mɔnu siwo me míedzro le ta si do ŋgɔ me la dometɔ akpa gãtɔ nye esiwo míezã tsɔ ɖe gbeƒã na ame hahowo, gake dɔwɔnu siwo katã me míadzro le ta sia me ya nye esiwo kpe ɖe Fiaɖuƒegbeƒãɖelawo ŋu wote ɖe ame ɖekaɖekawo ŋu.—Dɔw. 5:42; 17:2, 3.\nWole agbaƒomɔ̃wo kple nyasemɔ̃wo wɔm le Toronto, Canada\n4, 5. Alekee wozã agbaƒomɔ̃ le gbeadzi, eye kuxi kae le ezazã ŋu?\n4 Nuƒo siwo woléna ɖe agbawo dzi. Tso ƒe 1930-awo va se ɖe 1940-awo me la, gbeƒãɖelawo tsɔa agbaƒomɔ̃ ɖe asi yia amewo gbɔ heƒoa Biblia me nuƒo siwo wolé ɖe agbawo dzi la na wo. Wonyea nuƒo kpui siwo medea miniti atɔ̃ o. Tanya kpuiwo nɔa nuƒoawo si ɣeaɖewoɣi, abe “Mawuɖekaetɔ̃,” “Ŋutiklɔdzo,” kple “Fiaɖuƒe” ene. Aleke wozãa agba siawoe? Nɔviŋutsu Clayton Woodworth, Jr., si xɔ nyɔnyrɔ le United States le ƒe 1930 me la gblɔ be: “Metsɔa agbaƒomɔ̃ sue si le abe akplo ene eye wotsɔa asi tronɛ hafi wòwɔa dɔ la ɖe asi yia amewo gbɔ. Ɣesiaɣi si mazãe la, ele be matsɔ asileƒe la aƒo ɖe eme ahatroe, eye ele be madee nyuie hafi atroe be nyawo naɖi nyuie. Ne meɖo ʋɔtru aɖe nu la, meɖea agbaƒomɔ̃a dana ɖi hedea eƒe asileƒe si wotrona la hafi ƒoa ʋɔa. Ne aƒemenɔlaa ʋu ʋɔa la, megblɔna be, ‘Metsɔ nya vevi aɖe vɛ be maƒo nase.’” Aleke amewo wɔa nui? Nɔviŋusu Woodworth yi edzi be: “Zi geɖe la, amewo ɖea ɖetsɔleme fiana. Gake ɣeaɖewoɣia, ɖeko amewo léa ʋɔa tuna gbla. Eye ɣeaɖewoɣi hã, amewo susuna be ɖe mele agbaƒomɔ̃a dzram.”\nKaka ƒe 1940 naɖo la, nuƒo vovovo 90 ye wolé ɖe agbawo dzi, eye agba siwo dzi wolé wo ɖo la ƒe xexlẽme wu miliɔn ɖeka\n5 Kaka ƒe 1940 naɖo la, nuƒo vovovo 90 ye wolé ɖe agbawo dzi, eye agba siwo dzi wolé wo ɖo la ƒe xexlẽme wu miliɔn ɖeka. Nɔviŋutsu John E. Barr si nɔ mɔɖeɖedɔa wɔm le Britain ɣemaɣi eye emegbe wòva nye Dɔdzikpɔhaa me tɔ la gblɔ be: “Tso ƒe 1936 va se ɖe 1945 me la, metsɔa agbaƒomɔ̃ ɖe asi ɣesiaɣi hafi yia gbeadzi. Ne meyi gbeadzi ɣemaɣi eye nyemetsɔe ɖe asi o la, nyemenyana nya si tututu magblɔ o. Ne mele Nɔviŋutsu Rutherford ƒe nuƒo siwo le agbawo dzi ƒom le ʋɔtruawo nu la, edea dzi ƒo nam ŋutɔ; ɖeko wòwɔna nam abe eya ŋutɔe le gbɔnye ene. Ke hã, kuxi si le agbaƒomɔ̃ zazã ŋue nye be menana gbeƒãɖelaa ŋutɔ tua nufiafia ŋutete ɖo be wòaɖo amewo ƒe dzi gbɔ o.”\n6, 7. (a) Aleke ɖaseɖigbalẽviwo zazã ɖe vii, eye kuxi kawoe le ezazã ŋu? (b) Aleke Yehowa ‘va tsɔ nya si míagblɔ la de mía nui’?\n6 Ðaseɖigbalẽviwo. Tso ƒe 1933 ƒe gɔmedzedze la, wodea dzi ƒo na gbeƒãɖelawo be woazã ɖaseɖigbalẽviwo le gbeadzi. Ðaseɖigbalẽvia ƒe didime le abe sentimeta 12 kple afã ene, eye eƒe kekeme le abe sentimeta 7 kple afã ene. Biblia me gbedeasi kpui aɖe kple agbalẽ si aƒemenɔlaa ate ŋu axɔ ŋuti numeɖeɖe kpui aɖe nɔa edzi. Gbeƒãɖelaa ƒe dɔ koe nye be wòatsɔ ɖaseɖigbalẽvia na aƒemenɔlaa be wòaxlẽe agatrɔe na ye. Nɔvinyɔnu Lilian Kammerud si va zu dutanyanyuigblɔla le Puerto Rico kple Argentina emegbe la gblɔ be: “Ðaseɖigbalẽvia zazã doa dzidzɔ nam.” Nu ka tae? Egblɔ be: “Menye mí katãe ate ŋu adzra dzeɖonya nyuiwo ɖo agblɔ o, eya ta ɖaseɖigbalẽvia kpena ɖe ŋunye mete ŋu tena ɖe amewo ŋu bɔbɔe.”\nÐaseɖigbalẽvi (Italiagbe me tɔ)\n7 Nɔviŋutsu David Reusch si xɔ nyɔnyrɔ le ƒe 1918 me gblɔ be: “Ðaseɖigbalẽviwo zazã kpe ɖe nɔviawo ŋu ŋutɔ, elabena wo dometɔ akpa gãtɔ menya nya si tututu woagblɔ le gbeadzi o.” Gake kuxiwo le dɔwɔnu sia hã zazã ŋu. Nɔviŋutsu Reusch gblɔ be: “Ɣeaɖewoɣia míedoa go ame aɖewo siwo susuna be mumuwoe míenye. Le mɔ aɖe nu la, mía dometɔ aɖewo mate ŋu aƒo nu o nyateƒe, elabena míenya nya si míagblɔ o. Gake ɖe Yehowa nɔ mía dzram ɖo abe esubɔlawo ene be míatsɔ eƒe nya ayi na amewo. Eteƒe medidi hafi wòtsɔ nya si míagblɔ de mía nu o, elabena wova fia ale si míazã Ŋɔŋlɔawo le ʋɔtruwo nui mí. Esia va eme to Teokrasi Subɔsubɔ Suku si gɔme wodze le ƒe 1940-awo me dzi.”—Mixlẽ Yeremiya 1:6-9.\n8. Aleke nàɖe mɔ Kristo nana hehe wòe?\n8 Agbalẽwo. Tso ƒe 1914 me ke la, Yehowa ƒe amewo ta Biblia srɔ̃gbalẽ vovovo 100 kple edzivɔwo. Wota agbalẽ siawo dometɔ aɖewo koŋ be woatsɔ ana hehe gbeƒãɖelawo be woafia nu nyuie le gbeadzi. Anna Larsen si tso Denmark eye wònye gbeƒãɖela ƒe 70 sɔŋ gblɔ be: “Yehowa to Teokrasi Subɔsubɔ Sukua kple sukugbalẽ vovovo siwo wota dzi kpe ɖe mía ŋu be míanye gbeƒãɖela bibiwo. Meɖo ŋku edzi be agbalẽ siawo dometɔ gbãtɔe nye Teokrasi Kpekpeɖeŋu Na Fiaɖuƒe Gbeƒãɖelawo, si woɖe ɖe go le ƒe 1945 me (ele yevugbe me). Bubue nye ‘Wole Dzadzraɖoɖi Na Dɔ Nyui Sia Dɔ Nyui Wɔwɔ,’ si woɖe ɖe go le ƒe 1946 me (ele yevugbe me). Esi le mía si fifiae nye Na Teokrasi Subɔsubɔ Suku ƒe Hehenana Naɖe Vi na Wò, si woɖe ɖe go le ƒe 2001 me.” Ɛ̃, Teokrasi Subɔsubɔ Sukua kple sukugbalẽ siwo katã wota la wɔ akpa vevi aɖe le hehe si nam Yehowa le mí be ‘míadze nyuie anye ye subɔlawo’ la me. (2 Kor. 3:5, 6) Èŋlɔ ŋkɔ ɖe Teokrasi Subɔsubɔ Sukua mea? Ðe nètsɔa wò Subɔsubɔ Suku gbalẽa ɖe asi yia kpekpea kwasiɖa sia kwasiɖa hekplɔa sukudzikpɔlaa ɖo ne ele nya xlẽm tso emea? Ne èwɔnɛ la, ekema èle mɔ ɖem be Kristo nana hehe wò be nànye nufiala bibi.—2 Kor. 9:6; 2 Tim. 2:15.\n9, 10. Akpa vevi kae agbalẽwo wɔ le nyateƒea ƒe nukuwo ƒaƒã kple tsi dede wo me?\n9 Yehowa to agbalẽ siwo tam eƒe habɔbɔa le be gbeƒãɖelawo natsɔ aɖe Biblia ƒe nufiafia veviwo me la hã dzi le kpekpem ɖe mía ŋu. Le kpɔɖeŋu me, agbalẽ si nye Nyateƒe, Si Kplɔa Ame Yia Agbe Mavɔ Mee la ɖe kpe ŋutɔ. Wotae zi gbãtɔ le ƒe 1968 me, eye emetsonu nyuiawo te dzedze enumake. November 1968 ƒe Fiaɖuƒe Subɔsubɔdɔ ka nya ta be: “Amewo hiã Nyateƒe gbalẽa le gbeadzi ale gbegbe be le September me la, wowɔ zãdɔwɔwɔ ƒe ɖoɖo tɔxɛ aɖe le Brooklyn agbalẽtaƒea be woatsɔ akpɔ hiahiã ma gbɔ.” Nyatakakaa yi edzi be: “Ɣeaɖeɣi le August me la, Nyateƒe gbalẽ agbɔsɔsɔ si hameawo dɔ la sɔ gbɔ wu esi wotana la miliɔn 1 kple afã sɔŋ!” Kaka ƒe 1982 naɖo la, wota agbalẽ sia ƒe kɔpi miliɔn 100 kple edzivɔ ɖe gbegbɔgblɔ 116 me. Le ƒe 14 me (tso ƒe 1968 va se ɖe ƒe 1982 me) la, Nyateƒe gbalẽa zazã wɔe be ame siwo wu miliɔn ɖeka va zu gbeƒãɖelawo. *\n10 Le ƒe 2005 me la, woɖe Biblia srɔ̃gbalẽ bubu, si nye Nuka Tututue Nye Biblia ƒe Nufiafia? ɖe go, si gale kpe ɖem ŋutɔ. Va se ɖe fifia la, wota miliɔn 200 kple edzivɔwo xoxo ɖe gbegbɔgblɔ 256 sɔŋ me! Nu kae do tso eme? Le ƒe adre pɛ ko me (tso ƒe 2005 va se ɖe 2012 me) la, ame miliɔn 1, akpe 200 sɔŋ ye va zu nya nyui gbeƒãɖelawo. Le ɣeyiɣi ma ke me la, ame siwo míesrɔ̃a Biblia kplii la dzi ɖe edzi tso miliɔn 6 va ɖo miliɔn 8, akpe 700 kple edzivɔ. Ðikeke mele eme o be Yehowa le yayram ɖe agbagba siwo dzem míele be míaƒã Fiaɖuƒe nyateƒea ƒe nukuwo ahade tsi wo la dzi ale gbegbe.—Mixlẽ 1 Korintotɔwo 3:6, 7.\n11, 12. Le mawunyakpukpui siwo woyɔ nu la, ame vovovo kawoe wotaa míaƒe magazine vovovoawo na?\n11 Magazinewo. Le gɔmedzedzea me la, “alẽha sue” la me tɔwo, siwo nye “dziƒoyɔyɔ gome kpɔlawo,” koŋue wotaa Gbetakpɔxɔ magazinea na. (Luka 12:32; Heb. 3:1) Le October 1, 1919 dzi la, Yehowa ƒe habɔbɔa ɖe magazine bubu ɖe go, si ŋu wotrɔ asi le na ame siwo menye Yehowa subɔlawo o. Ame geɖe va kpɔa dzidzɔ ɖe magazine sia si Biblia Nusrɔ̃viwo mana la ŋu ale gbegbe be, ƒe aɖewo va yi la, eƒe xexlẽme si wotana la sɔa gbɔ wu Gbetakpɔxɔ tɔ sãsãsã. Gbã la, woyɔ magazine ma be Nunyonameɣi magazine. Le ƒe 1937 me la, wova trɔ eƒe ŋkɔ be Akɔfafa (ele yevugbe me). Eye le ƒe 1946 me la, wova na ŋkɔe be Nyɔ!\n12 Esi ƒeawo va nɔ yiyim la, wotrɔ asi le Gbetakpɔxɔ kple Nyɔ! magazineawo ƒe atsyã kple dzedzeme ŋu, gake taɖodzinu si le wo ŋu, si nye be woaɖe gbeƒã Mawu Fiaɖuƒea ahakpe ɖe amewo ŋu woaka ɖe Biblia dzi, ya metrɔ o. Egbea, Gbetakpɔxɔ ƒomevi evee wotana: esi míesrɔ̃na kple esi míemana. Aƒetɔ la ƒe “aƒemesubɔviwo,” siwo nye “alẽha sue” la kple ‘alẽ bubuawo,’ koŋ ye wotaa esi míesrɔ̃na la na. * (Mat. 24:45; Yoh. 10:16) Wotrɔ asi le esi míemana ya ŋu na ame siwo menya nyateƒea haɖe o gake wodea bubu Mawu kple Biblia ŋu. (Dɔw. 13:16) Ame siwo menya nu boo aɖeke tso Yehowa, Mawu vavã la, kple Biblia ŋu o koŋue wotaa Nyɔ! na.—Dɔw. 17:22, 23.\n13. Nu kae ɖe dzesi le míaƒe magazinewo ŋu? (Midzro aɖaka si nye “ Agbalẽ Siwo Wotana Wu Le Xexea Me” hã me.)\n13 Tso ƒe 2014 ƒe gɔmedzedze la, wotaa Nyɔ! siwo wu miliɔn 44 kple Gbetakpɔxɔ siwo ade miliɔn 46 sɔŋ ɣleti sia ɣleti. Woɖea Nyɔ! gɔme ɖe gbegbɔgblɔ siwo ade 100 me, eye Gbetakpɔxɔ hã ɖe gbegbɔgblɔ siwo wu 200 me, si wɔe be wonye magazine siwo gɔme woɖena hetana wu ɖe sia ɖe le xexea me godoo! Togbɔ be esia ɖe dzesi ŋutɔ hã la, mele be wòawɔ nuku na mí o. Elabena gbedeasi si Yesu gblɔ be woaɖe gbeƒã le anyigba bliboa dzi ye le magazine siawo me.—Mat. 24:14.\n14. Nu ka ŋue míetsɔa dzo ɖo vevie, eye nu ka tae?\n14 Biblia. Le ƒe 1896 me la, Nɔviŋutsu Russell kple eƒe zɔhɛwo trɔ ŋkɔ si wona habɔbɔ si wozãna le se nu tsɔ taa míaƒe agbalẽwo la ale be nya “Biblia” nadze le eme; eya ta ŋkɔa va zu Gbetakpɔxɔ Biblia Kple Trakt Habɔbɔ. Tɔtrɔ sia sɔ ŋutɔ elabena tso gbe aɖe gbe ke la, Bibliae nye dɔwɔnu vevitɔ si wotsɔ kakaa Fiaɖuƒe ŋuti nya nyuia. (Luka 24:27) Le ɖekawɔwɔ me kple ŋkɔ sia si wozãna na habɔbɔa le se nu la, Mawu ƒe amewo tsɔa dzo ɖe Biblia tata kple dzidedeƒo na amewo be woaxlẽe ŋu vevie. Le kpɔɖeŋu me, le ƒe 1926 me la, míeta Kristotɔwo Ƒe Hela Ŋɔŋlɔ aɖe, (The Emphatic Diaglott) si gɔme Benjamin Wilson ɖe la le mía ŋutɔ míaƒe agbalẽtaƒe. Tso ƒe 1942 me la, míeta Biblia bubu (King James Version) ƒe kɔpi 700,000 sɔŋ hemae na amewo. Le ƒe eve pɛ ko megbe la, míegadze Biblia bubu (American Standard Version) si me Yehowa ƒe ŋkɔ dze le le teƒe 6,823 sɔŋ la tata gɔme. Kaka ƒe 1950 naɖo la, míema Biblia sia ƒe kɔpi 250,000 kple edzivɔ.\n15, 16. (a) Nu kae doa dzidzɔ na wò le Xexe Yeye Gɔmeɖeɖe Bibliaa ŋu? (Midzro aɖaka si nye “ Wole Tsɔtsɔe Dom Biblia Gɔmeɖeɖe” hã me.) (b) Aleke nàɖe mɔ Yehowa naɖo wò dzi gbɔe?\n15 Le ƒe 1950 me la, woɖe Kristotɔwo Ƒe Hela Ŋɔŋlɔawo—Xexe Yeye Gɔmeɖeɖe Bibliaa ɖe go le Eŋlisigbe me. Eye woƒo Xexe Yeye Gɔmeɖeɖe Biblia bliboa ƒe babla vovovoawo nu ƒu heɖee ɖe go wònye agbalẽ ɖeka le ƒe 1961 me. Gɔmeɖeɖe sia de bubu Yehowa ŋu, elabena le eƒe Hebri Ŋɔŋlɔawo me la, wogbugbɔ Mawu ƒe ŋkɔa ɖo teƒe siwo wòdze le le Hebrigbe gbãtɔa me. Azɔ hã, Mawu ƒe ŋkɔa dze le teƒe 237 sɔŋ le Biblia sia ƒe Kristotɔwo Ƒe Hela Ŋɔŋlɔawo me. Tso ɣeyiɣi yi ɣeyiɣi la, wogbugbɔna toa eme hetrɔa asi le emenyawo ŋu be wòade pɛpɛpɛ ahanya xlẽ bɔbɔe. Wowɔ asitɔtrɔ sia tɔgbi nyitsɔ laa, le ƒe 2013 me. Va se ɖe ƒe 2013 ma me la, wota Xexe Yeye Gɔmeɖeɖe Biblia bliboa alo eƒe akpa aɖe miliɔn 201 kple edzivɔ ɖe gbegbɔgblɔ 121 sɔŋ me.\n16 Aleke ame aɖewo se le wo ɖokui me esi woxlẽ Xexe Yeye Gɔmeɖeɖe Bibliaa le wo degbe me? Ŋutsu aɖe si tso Nepal gblɔ be: “Le ame geɖe gome la, Nepalgbe me Biblia xoxo si le mía si la gɔmesese sesẽ, elabena wozã nya siwo amewo megazãna egbea o le eme. Gake fifia míate ŋu axlẽ Biblia yeye sia ase egɔme bɔbɔe, elabena wozã nya siwo míezãna gbe sia gbe la le eme.” Esi nyɔnu aɖe si le Central African Republic xɔ Xexe Yeye Gɔmeɖeɖe Bibliaa le Sangogbe me hete exexlẽ la, aɖatsi dze gege le mo nɛ wògblɔ be: “Fifia mate ŋu axlẽ Mawu ƒe Nyaa le mía degbe me wòade dzi gbɔ nam.” Abe nyɔnu ma ene la, ne míawo hã míexlẽa Biblia gbe sia gbe la, ke míele mɔ ɖem be Yehowa naƒo nu na mí wòaɖo míaƒe dzi gbɔ.—Ps. 1:2; Mat. 22:36, 37.\nKpɔ Ŋudzedze Ðe Dɔwɔnu Kple Hehe Siwo Nam Wole Mí Ŋu\n17. Aleke nàɖee afia be yekpɔa ŋudzedze ɖe dɔwɔnu kple hehe siwo wonaa mí ŋu, eye nu kae ado tso esia wɔwɔ me?\n17 Ðe nèkpɔa ŋudzedze ɖe dɔwɔnu kple hehe siwo Fia Yesu Kristo yi edzi le mía nam ŋua? Ðe nèdia ɣeyiɣi xlẽa agbalẽ siwo Mawu ƒe habɔbɔa tana, eye nèzãa wo tsɔ kpena ɖe ame bubuwo ŋua? Ne èwɔnɛ la, ke wò hã àte ŋu agblɔ nya siwo Nɔvinyɔnu Opal Betler, si xɔ nyɔnyrɔ le October 4, 1914 dzi la gblɔ. Egblɔ be: “Le ƒe siwo va yi me la, nye kple srɔ̃nye [Edward] míezã agbaƒomɔ̃ kple ɖaseɖigbalẽviwo le gbeƒãɖeɖedɔa me. Míezã agbalẽwo, agbalẽviwo, kple magazinewo hã tsɔ ɖi ɖase tso aƒe me yi aƒe me. Míekpɔ gome le gbeƒãɖeɖedɔ tɔxɛwo kple gbɔlɔlɔwo me eye míema gbedeasi siwo wota ɖe agbalẽviwo me. Emegbe wona hehe mí be míawɔ gbugbɔyiɖakpɔewo [si míeyɔna fifia be tɔtrɔyiwo] ahasrɔ̃ Biblia kple ɖetsɔlemetɔwo le woƒe aƒewo me. Enye dzidzɔ na mí be míebiã ŋku ɖe dɔ siawo ŋu le míaƒe agbe me.” Yesu do ŋugbe be ye yomedzelawo ƒe ŋku abiã ɖe nukuwo ƒaƒã kple exaxa ŋu, eye woakpɔ dzidzɔ ɖekae le esia wɔwɔ me. Abe Opal ene la, ame miliɔn geɖe ate ŋu aɖo kpe edzi be ŋugbedodo ma le eme vam nyateƒe.—Mixlẽ Yohanes 4:35, 36.\n18. Mɔnukpɔkpɔ gã kae su mía si?\n18 Ame siwo mele Fiaa ƒe akpa dzi fifia o dometɔ geɖe ate ŋu abu Mawu ƒe amewo be wonye “ame manyagbalẽwo kple ame tsɛwo.” (Dɔw. 4:13) Gake bu eŋu kpɔ lo: Fia la na ame tsɛ siawo le agbalẽtatadɔ gã nyadri aɖe wɔm—woawoe le agbalẽ siwo gɔme woɖena ɖe gbe geɖewo me hemaa wo wu ɖe sia ɖe le xexea me la tam! Gawu la, Fia la naa hehe mí hedea didia mía me be míazã dɔwɔnu siawo atsɔ akaka nya nyuia na amewo le dukɔ sia dukɔ me. Mɔnukpɔkpɔ gã ka gbegbee nye esi wònye na mí be míele dɔ wɔm kple Kristo le nyateƒea ƒe kuwo ƒãm hele nuku geɖe ŋem tso eme esi nusrɔ̃lawo le dzidzim ɖe edzi!\n^ mm. 2 Le ƒe 10 siwo va yi ɖeɖe ko me la, Yehowa ƒe amewo trɔ asi le agbalẽwo kple nu bubu siwo dzro Biblia me nyawo me la biliɔn 20 kple edzivɔwo ŋu. Tsɔ kpe ɖe eŋu la, ame biliɔn 2, miliɔn alafa 7 kple edzivɔ siwo zãa Internet le xexea me godoo hã ate ŋu ayi míaƒe nyatakakadzraɖoƒea.\n^ mm. 9 Biblia srɔ̃gbalẽ bubu siwo kpe ɖe nɔviawo ŋu va yi dometɔ aɖewoe nye Mawu Ƒe Saŋku (wotae le ƒe 1921 me, ele yevugbe me), “Mawu Nanye Nyateƒetɔ” (wotae le ƒe 1946 me, ele yevugbe me), Àte Ŋu Anɔ Agbe Tegbee le Paradiso me le Anyigba Dzi (wotae le ƒe 1982 me), kple Sidzedze Si Kplɔa Ame Yia Agbe Mavɔ Me (woatae le ƒe 1995 me).\n^ mm. 12 Woɖe ale si míeva se ame siwo nye “aƒemesubɔviwo” gɔmee fifia la me le July 15, 2013 ƒe Gbetakpɔxɔ, axa 23, memama 13 lia me.\nAleke gbegɔmeɖedɔ siwo wɔm míele la ɖee fia be Fia la le megbe na mí?\nAgbalẽtatadɔ si wɔm míele ŋuti nyatakaka kae na nèka ɖe edzi be Fiaɖuƒea nye nu ŋutɔŋutɔ?\nNu kae nàte ŋu awɔ atsɔ aɖee afia be yekpɔa ŋudzedze ɖe dɔwɔnu siwo Fia la le mía nam ŋu?\nAGBALẼAWO ƑE AGBƆSƆSƆ SIWO WOTA\nAGBALẼ SIWO WOTANA WU LE XEXEA ME\nBiblia gɔmeɖeɖe vovovo siwo katã li (Biblia bliboa alo eƒe akpa aɖe) *\nBiliɔn 5 kple edzivɔ\nMiliɔn 400 kple edzivɔ\nXexe Yeye Gɔmeɖeɖe *\nMiliɔn 201 kple edzivɔ\nAmegã Mao Tse-tung Ƒe Numenyawo (Eŋlisigbe) *\nAwu biliɔn 1 kple edzivɔ\nNuka Tututue Nye Biblia ƒe Nufiafia? *\nGBE VOVOVO SIWO ME WOÐE AGBALẼ AÐE GƆME ÐO\nÐo To Mawu Ne Nànɔ Agbe Tegbee *\nXexea Me Katã Ƒe Amegbetɔ Ƒe Gomenɔamesi Sewo *\nSe Agbe ƒe Vivi le Anyigba Dzi Tegbee! *\nÀdi Be Yeanya Nyateƒe Laa? * (trakt)\nMAGAZINE SIWO GƆME WOÐENA HETANA WU\nMiliɔn 45 akpe alafa 9 ɣleti sia ɣleti le gbe 212 me\nMiliɔn 44 akpe alafa 7 ɣleti sia ɣleti le gbe 99 me\nAARP Ƒe Magazine La (Eŋlisigbe) *\nMiliɔn 22 zi eve ɣleti sia ɣleti, eye Eŋlisigbe me ko wotanɛ le\nAbe akpe alafa 5 ene; ɣeaɖewoɣi, le gbe 50 kloe me\n^ mm. 57 Nyatakakaa tsoƒe: Guinness World Records\n^ mm. 59 Nyatakakaa tsoƒe: King James Bible Trust\n^ mm. 61 Nyatakakaa tsoƒe: Biblica Fact Sheet\n^ mm. 63 Yehowa Ðasefowoe tanɛ, January 2014 ƒe akɔntabubu\n^ mm. 66 Nyatakakaa tsoƒe: Guinness World Records\n^ mm. 68 Yehowa Ðasefowoe tanɛ, January 2014 ƒe akɔntabubu\n^ mm. 71 Yehowa Ðasefowoe tanɛ, January 2014 ƒe akɔntabubu\n^ mm. 73 Nyatakakaa tsoƒe: Dukɔ Ƒoƒuawo Ƒe Xexea Me Katã Ƒe Amegbetɔ Ƒe Gomenɔamesi Sewo Ƒe nyatakakadzraɖoƒe, October 2013\n^ mm. 75 Yehowa Ðasefowoe tanɛ, January 2014 ƒe akɔntabubu\n^ mm. 77 Yehowa Ðasefowoe tanɛ, January 2014 ƒe akɔntabubu\n^ mm. 80 Yehowa Ðasefowoe tanɛ, January 2014 ƒe akɔntabubu\n^ mm. 82 Yehowa Ðasefowoe tanɛ, January 2014 ƒe akɔntabubu\n^ mm. 84 Nyatakakaa tsoƒe: AARP\n^ mm. 86 Mormontɔwoe tanɛ\nWOLE TSƆTSƆE DOM BIBLIA GƆMEÐEÐE\nVA SE ÐE ƒe 1989 me la, woɖe Xexe Yeye Gɔmeɖeɖe Biblia bliboa alo eƒe akpa aɖe gɔme ɖe gbegbɔgblɔ 11 me. Be woakpɔ Xexe Yeye Gɔmeɖeɖe Bibliaa gɔmeɖeɖe ƒe hiahiãa gbɔ la, Dɔdzikpɔhaa ƒe Agbalẽŋɔŋlɔ Kɔmitia wɔ ɖoɖo be woana hehe gbegɔmeɖelawo woanya ale si woaɖe Biblia gɔme nyuie. Dɔwɔƒe si trɔa asi le MEPS kɔmpiuta dzi dɔwɔɖoɖowo ŋu la to dɔwɔɖoɖo tɔxɛ aɖe vɛ, si woyɔna be Biblia Gɔmeɖeɖe Dɔwɔɖoɖo. * Menye dɔwɔɖoɖo siae ɖea gbea gɔme o, ke boŋ ekpena ɖe gbegɔmeɖelawo ŋu be woawɔ dɔa le ɖoɖo nu eye woake ɖe nyatakaka siwo hiã la ŋu bɔbɔe. Gbegɔmeɖelawo, ame siwo naa hehe wo, kple ame siwo kpea asi ɖe wo ŋu le mɔ vovovo nu la katã ƒe kutrikuku wɔe be Biblia sia le amewo si sum le gbe vovovowo me.\nWoƒe kutrikukua wɔe be kaka ƒe 2004 naɖo la, woɖe Xexe Yeye Gɔmeɖeɖe Bibliaa gɔme ɖe gbe 50 kple edzivɔ sɔŋ me! Le ƒe 2013 me, si nye ƒe asieke pɛ ko megbe la, woɖe Xexe Yeye Gɔmeɖeɖe Bibliaa gɔme ɖe gbe 121 me, eye wogayi edzi le egɔme ɖem ɖe gbe geɖewo me.\nGBE SIWO ME WOLE EGƆME ÐEM ÐO ƑE DZIDZIÐEDZI\nXexe Yeye Gɔmeɖeɖe Biblia bliboa\n^ mm. 105 Biblia Gɔmeɖeɖe Dɔwɔɖoɖoa va zu dɔwɔɖoɖo si woyɔna be Gbetakpɔxɔ Habɔbɔa Ƒe Gbegɔmeɖedɔwɔɖoɖo (Watchtower Translation System), si gbegɔmeɖela akpeakpewo zãna le xexea me godoo la ƒe akpa aɖe.


Bible Verses On The Topic: Потеря -> Life\n1 Korintotɔwo 3:15\nесли же сгорит, то он понесет убыток. Сам он, однако, будет спасен, но спасен как бы из огня.\nEye esi wonɔ anyi eteƒe didi naneke maɖumaɖui la, Paulo tsi tre ɖe wo titina gblɔ bena: O, mía tɔwo, ɖe mieɖo tom, eye mieho tso Kreta o la, ne fuɖeɖe kple gbegblẽ sia meva mia dzi o.\n Gake nusiwo nye viɖe nam la, nu mawo ke mebu nu bubu le Kristo ŋuti. Ẽ, fifi gɔ̃ mebu wo katã nu bubu le Kristo Yesu, nye Aƒetɔ nyanya, si ƒo wo katã ta la ŋuti, amesi ta meɖe asi le nusiawo katã ŋuti ɖo, eye mebu wo aɖukpo dzi nuwoe, bena nye asi nasu Kristo dzi,\n1 Korintotɔwo 3:13-15\n ekema amesiame ƒe dɔwɔwɔ adze ƒã, elabena ŋkeke la aɖee ɖe go afia, elabena woaɖee ɖe go afia to dzo me, eye alesialesi ke amesiame ƒe dɔwɔwɔ le la, dzo la adoe akpa. Ne amea ɖe ƒe dɔwɔwɔ, si wòtu ɖe edzi la, tsi anyi la, axa fetu. Ne amea ɖe ƒe dɔwɔwɔ afiã la, abui, ke woaxɔ eya ŋutɔ, gake abe amesi to dzo me ene.\n1 Mose 31:39\nEsiwo nu lé la, nyemetsɔa wo vanɛ na wò o, ke boŋ meɖoa eteƒe na wò, elabena èbianɛ tso asinye, eɖanye wofii le ŋɖɔ alo zã o.\nAzɔ see, wò agbe vivi ɖula, si li bɔkɔɔ, eye nèle gbɔgblɔm le wò dzi me be; Nye koe, ɖeke megali o, nyemazu ahosi o, eye womaɖe vi le ŋunye o.\n1 Timoteo ۳:۱۵\n1 Korintotɔwo ۱۵:۵۵\nWò ku, afika wò ti la le? Wò tsieƒe, afika wò dziɖuɖu la le?\nNyagblɔla Salomo 9:5\nElabena agbagbeawo nyae be, yewogbɔna kuku ge, ke kukuawo menye naneke o, fetua ɖeke megali na wo o, eye woŋlɔ woƒe ŋkɔ be.\n Esia megawɔ mo yaa na mi o; elabena gaƒoƒo gbɔna, le esi me amesiwo katã le yɔdowo me la, wòase eƒe gbe: eye amesiwo wɔ nu nyuiwo la, woado go hena agbe ƒe tsitretsitsi, ke amesiwo wɔ nu vlowo la, hena ʋɔnudɔdrɔ̃ ƒe tsitretsitsi.\nNyagblɔla Salomo ۱۲:۷\nhafi ne ekewɔ nagatrɔ yi anyigba, si wònye tsã la gbɔ, eye gbɔgbɔ la nagbugbɔ ayi Mawu, amesi tsɔe na la gbɔ.\n1 Tesalonikatɔwo ۴:۱۳-۱۸\n Ke, nɔviwo, míele didim bena, mianɔ numanyamanya me le amesiwo dɔ alɔ̃ la ŋuti o, bene miagaxa nu, abe ame bubu, siwo mɔkpɔkpɔ meli na o la ene o. Elabena ne miexɔnɛ sena bena, Kristo ku, eye wògafɔ ɖe tsitre la, nenema ke Mawu ato Yesu Kristo dzi akplɔ amesiwo dɔ alɔ̃ la hã ayi kpakplii. Elabena míele esia gblɔm na mi le Aƒetɔ la ƒe nyaa de me bena, mí amesiwo susɔ le agbe yiɖase ɖe Aƒetɔ la ƒe vavagbe la, miadze ŋgɔ na amesiwo dɔ alɔ̃ la o. Elabena Aƒetɔ la ŋutɔ atsɔ aʋafia gã ƒe gbeɖeɖe kple mawudɔla gatɔ ƒe gbe kple Mawu ƒe kpẽɖiɖi aɖi tso dziƒo, eye amesiwo ku le Kristo me la, woatsi tre gbã; emegbe la mi amesiwo susɔ le agbe la, woahe mí kpakpli wo siaa le alilikpowo me aɖakpe Aƒetɔ la le ya me, eye ale míanɔ anyi kple Aƒetɔ la ɖaasi. Eyata mitsɔ nya siawo fa akɔ na mia nɔewo.\nAzã Yehowa Mawu tsɔ anyi mè ame, eye wògbɔ agbegbɔgbɔ ɖe eƒe ŋɔti me; ale ame la zu luʋɔ gbagbe.\nYesu gblɔ nɛ bena: Nyee nye tsitretsitsi la kple agbe la; amesi xɔa dzinye sena la, ne eku hã la, anɔ agbe;\nNe eƒe gbɔgbɔ nu tso la, egbugbɔna yia eƒe anyi gbɔ; gbemagbe eƒe tameɖoɖowo nu yina.\nMenye ame kukuwoe akafu Yehowa o, alo amesiwo katã yi aʋli me la o;\n1 Korintotɔwo ۱۵:۵۴\nKe esime nu gbegblẽ sia lava ɖo magblẽmagblẽ, eye nu kuku sia lava ɖo makumaku la, ekema nya, si woŋlɔ ɖi la, ava ve me bena: „Womi ku le dziɖuɖu me.“\n2 Korintotɔwo ۵:۸\n1 Tesalonikatɔwo 4:13-14\n Ke, nɔviwo, míele didim bena, mianɔ numanyamanya me le amesiwo dɔ alɔ̃ la ŋuti o, bene miagaxa nu, abe ame bubu, siwo mɔkpɔkpɔ meli na o la ene o. Elabena ne miexɔnɛ sena bena, Kristo ku, eye wògafɔ ɖe tsitre la, nenema ke Mawu ato Yesu Kristo dzi akplɔ amesiwo dɔ alɔ̃ la hã ayi kpakplii.\n Esiawo wògblɔ, eye le esia megbe la egblɔ na wo bena: Mia xɔlɔ̃ Lazaro le alɔ̃ dɔm; gake la mieyina, bena maɖanyɔe atso alɔ̃ me. Tete nusrɔ̃lawo gblɔ nɛ bena: Aƒetɔ, ne ele alɔ̃ dɔm la, ekema eƒe lãme asẽ. Ke Yesu ƒo nu le eƒe ku ŋuti; ke woa wobu xa bena, eƒo nu le alɔ̃dɔdɔ ŋutɔ ŋuti.\nŊutsuwo kple nɔviwo! Mɔ li be, magblɔ nya na mi kple dzideƒo le tɔgbui Dawid la: ŋuti, bena eku, eye woɖii, eye eƒe: yɔdo le mía dome vaseɖe egbegbe.


Yeremia 41 - Holy Bible [Ewe Bible 1913] - (Yer 41)\nEye wòva me le dzinu adrelia me be, Ismael, Elisama vi Netanya ƒe vi, amesi nye fia ƒe amegãwo dometɔ ɖeka tso fia ƒome la me la, va Gedalya, Axikam vi la gbɔ le Mizpa, eye ŋutsu ewo kpe ɖe eŋu, eye woɖu nu kple wo nɔewo le Mizpa.\nTete Ismael, Netanya vi, kple ŋutsu ewo, siwo kpe ɖe eŋu la, wotso, heda yi Gedalya, Safan vi Axikam ƒe vi la, eye wowu eya, amesi Babel-fia tsɔ ɖo anyigba la nu.\nEye Ismael wu Yudatɔ, siwo katã le Gedalya gbɔ le Mizpa la, hekpe ɖe Kaldeatɔ, siwo le afima, amesiwo nye aʋawɔlawo la ŋu.\nKe le ŋkeke eve megbe, esi amea ɖeke mekpɔ see be, wowu; Gedalya o la,\nŋutsu blanyi tso. Sixem, Silo kple Samaria, wolũ ge, wole awu vuvuwo me, eye wosi blini helé nuɖuvɔsa kple dzudzɔʋeʋẽedonu ɖe asi, be woatsɔ asa vɔe le Yehowa ƒe me.\nTete Ismael, Netanya vi la, do tso Mizpa le avi dzi yi ɖakpe wo, eye esi wòdo go wo la, egblɔ na wo bena: Miva miyi Gedalya, Axikam vi la gbɔ.\nKe esi woɖo dua titina la, Ismael, Netanya vi la, kple ŋutsu, siwo kpe ɖe eŋu la, wu wo ɖe vudo la me.\nKe wo dome ŋutsu ewo gblɔ na Ismael bena: Megawu mí o, elabena míeɖi nuwo ɖe gbe me: lu, ƒo, ami kple anyitsi. Tete wòdzudzɔ, eye mewu wo kpe ɖe wo nɔviwo ŋu o.\nVudo, si me Ismael tsɔ ŋutsu, siwo katã wòwu kpe ɖe Gedalya ŋu ƒe kukuawo ƒu gbe ɖo la, fia Asa ye ɖee le Israel-fia Baesa ta; vudo sia mee Ismael, Netanya vi la, tsɔ ame kukuawo ɖee fũ.\nEmegbe Ismael kplɔ dukɔ la ƒe ame susɔea, siwo katã le Mizpa, fia vinyɔnuwo kple dukɔ blibo, si kpɔtɔ ɖe Mizpa, amesiwo nu fia ŋu srafowo ƒe amegã Nebuzaradan tso Gedalya, Axikam vi la ɖo; woawo Ismael, Netanya vi la, ɖe aboyoe, eye wòdzo, be yeayi Amon-viwo gbɔ.\nKe esi Yoxanan, Kareax vi, kple aʋafia, siwo katã kpe ɖe eŋu la, se vɔ̃, siwo katã Ismael, Netanya vi, wɔ la,\nwoɖe woƒe aʋawɔlawo katã, eye woho, be yewoaɖawɔ aʋa kple Ismael, Netanya vi la, eye woɖatui le tɔ gã, si le Gibeon la to.\nEsi dukɔ blibo, si le Ismael ŋu la, kpɔ Yoxanan, Kareax vi kpakple aʋafia, siwo katã kpe ɖe eŋu la, dzi dzɔ wo.\nTete dukɔ blibo, si Ismael ɖe aboyo tso Mizpa la, trɔ le eyome heyi ɖe Yoxanan, Kareax vi dzi.\nKe Ismael, Netanya vi la, kple ŋutsu enyi wosi le Yoxanan nu yi Amon-viwo gbɔ.\nTete Yoxanan, Kareax vi la, kple aʋafia, siwo katã kpe ɖe eŋu la, kplɔ dukɔa ƒe ame susɔeawo katã, ŋutsu, siwo nye aʋamewo, nyɔnuwo kple ɖeviwo kpakple aƒedzikpɔlawo, amesiwo Ismael, Netanya vi la, ɖe aboyo tso Mizpa, esime wòwu Gedalya, Axikam vi la megbe; woawo wòkplɔ tso Gibeon,\neye wova no Gerut-Kimham, si le Betlexem gbɔ, ne woayi Egipte\nle Kaldeatɔwo ta; elabena wole wo vɔ̃m, le esi Ismael, Netanya vi la, wu Gedalya, Axikam vi, amesi Babel-fia tso ɖo anyigba la nu la ŋuti.


Ðo To Mawu Ne Eƒe Ŋugbedodo Siwo Dzi Wòka Atam Ðo Naɖe Vi Na Wò | Nufiame\nGBE BUBU Afrikaans Albanian Amerika Tokunɔgbe Amharic Arabic Armenian Armenian (West) Bicol Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Colombia Tokunɔgbe Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Greenlandic Haitian Creole Hiligaynon Hungarian Igbo Iloko Indonesian Italian Japanese Kinyarwanda Kirghiz Korean Kwangali Kwanyama Latvian Lingala Lithuanian Malagasy Malay Mizo Moore Myanmar Ndebele Ndonga Norwegian Nzema Oromo Ossetian Pangasinan Persian Polish Portuguese Quechua (Ayacucho) Quechua (Bolivia) Rarotongan Romanian Russia Tokunɔgbe Russian Samoan Sepedi Serbian Sesotho (Lesotho) Setswana Shona Silozi Slovak Slovenian Spanish Sranantongo Swahili Swati Swedish Tagalog Tatar Thai Tsonga Turkish Twi Ukrainian Urdu Venda Vietnamese Waray-Waray Xhosa Zulu\n“Esi ame aɖeke melolo [wu Mawu] wòatsɔ aka atam o ta la, etsɔ eɖokui ka atam.”—HEB. 6:13.\nKPƆE ÐA BE ÀTE ŊU AÐO WO ŊU HÃ:\nNu ka tae míate ŋu aka ɖe edzi be Mawu ƒe tameɖoɖowo ava eme godoo?\nŊugbe kae Mawu do esi Adam kple Xawa wɔ nu vɔ̃ vɔ megbe?\nAleke ŋugbe si Mawu do na Abraham la le vi ɖem na mí?\n1. Aleke Yehowa ƒe ŋugbedodowo to vovo na amegbetɔwo ƒe ŋugbedodowo?\nYEHOWA nye ‘Mawu nyateƒetɔ.’ (Ps. 31:6) Womate ŋu aka ɖe amegbetɔ nu vɔ̃ mewo dzi ɣesiaɣi o, gake ‘Mawu ya mate ŋu aka aʋatso o.’ (Heb. 6:18; mixlẽ 4 Mose 23:19.) Tame nyui siwo wòɖo ɖe amegbetɔwo ŋu la vaa eme ɣesiaɣi. Le kpɔɖeŋu me, nu sia nu si Mawu gblɔ le nuwɔwɔ ƒe ŋkeke ɖe sia ɖe ƒe gɔmedzedze be yeawɔ la ‘va eme nenema.’ Eya ta le nuwɔwɔ ƒe ŋkeke adelia ƒe nuwuwu la, “Mawu kpɔ nu siwo katã wòwɔ la, eye kpɔ ɖa, wonyo ŋutɔ.”—1 Mose 1:6, 7, 30, 31.\n2. Nu kae nye Mawu ƒe dzudzɔŋkeke la, eye nu ka tae “wòkɔ eŋuti” ɖo?\n2 Esi Yehowa Mawu gblɔ be nu siwo katã yewɔ la nyo ŋutɔ vɔ la, egblɔ be ŋkeke adrelia dze egɔme; esia menye gaƒoƒo 24 ƒe ŋkeke o, ke boŋ enye ɣeyiɣi ƒe didime aɖe si me wòle eɖokui dzudzɔm le, si me megawɔ anyigbadzinu aɖeke le o. (1 Mose 2:2) Mawu ƒe dzudzɔŋkekea mewu enu haɖe o. (Heb. 4:9, 10) Biblia meɖe ɣeyiɣi si tututu ŋkeke sia dze egɔme la fia o. Gake míenya be edze egɔme ɣeaɖeɣi le Adam srɔ̃, Xawa, wɔwɔ vɔ megbe, anɔ abe ƒe 6,000 ene ye nye esi va yi. Eteƒe madidi o, Yesu Kristo ƒe Ƒe Akpe Ðeka Dziɖuɖua adze egɔme. Dziɖuɖu sia akpɔ egbɔ be tame si Mawu ɖo ɖe anyigba ŋu esime wòwɔe, si nye be wòanye paradiso tegbee eye amegbetɔƒome deblibo nayɔ edzi, la nava eme. (1 Mose 1:27, 28; Nyaɖ. 20:6) Ðe nàte ŋu aka ɖe edzi be etsɔme ma si me dzidzɔ axɔ aƒe ɖo la asu asiwòa? Ɛ̃, àte ŋu aka ɖe edzi! Elabena “Mawu yra ŋkeke adrelia, eye wòkɔ eŋuti.” Esia nye kpeɖodzi be, kuxi ka kee ado mo ɖa le ɣeyiɣi ma me o, kaka Mawu ƒe dzudzɔŋkekea nawu enu la, eƒe tameɖoɖoa ava eme godoo.—1 Mose 2:3.\n3. (a) Esi Mawu ƒe dzudzɔŋkekea dze egɔme megbe la, kuxi kae do mo ɖa? (b) Aleke Yehowa ɖe ale si wòɖoe be yeava kpɔ kuxi ma gbɔe la gblɔe?\n3 Gake esi Mawu ƒe dzudzɔŋkekea dze egɔme megbe la, kuxi aɖe do mo ɖa. Satana, Mawu ƒe vi siwo nye mawudɔlawo dometɔ ɖeka, wɔ eɖokui mawu hetsi tsitre ɖe Yehowa ŋu. Eyae ka aʋatso gbãtɔ eye wòble Xawa wògbe toɖoɖo Yehowa. (1 Tim. 2:14) Emegbe Xawa hã na srɔ̃a gbe toɖoɖo Yehowa. (1 Mose 3:1-6) Togbɔ be nu mae nye nu vɔ̃ɖitɔ kekeake si dzɔ tso esime Mawu wɔ dziƒo kple anyigba, si me wotɔ gbe eƒe nyateƒetɔnyenye le hã la, Yehowa mekpɔe be ehiã be yeaka atam atsɔ aɖo kpe edzi be yeƒe tameɖoɖoa ava eme godoo o. Ke boŋ Mawu gblɔ nya aɖe si gɔme woava se le eƒe ɣeyiɣi ɖoɖi dzi. Ðeko wògblɔ ale si wòava kpɔ kuxia gbɔe kpuie be: “Made adikã [wò, Satana,] kple nyɔnu la dome, wò dzidzime kple nyɔnu la ƒe dzidzime dome, eya [Dzidzimevi si ŋugbe wodo] la agbã ta na wò, eye wò la, àɖu afɔkpodzi nɛ.”—1 Mose 3:15; Nyaɖ. 12:9.\nATAMKAKA NYE KPEÐODZINU SI LE SE NU\n4, 5. Nu si sɔ le se nu ka ŋu dɔe Abraham wɔ ɣeaɖewoɣi?\n4 Le amegbetɔwo ƒe ŋutinya ƒe gɔmedzedze ma la, ɖewohĩ mehiãna kura be ame naka atam atsɔ aɖo kpe edzi be nya si yegblɔ la nye nyateƒe o. Mehiã be nuwɔwɔ deblibo siwo lɔ̃ Mawu eye wosrɔ̃a eyama la nata nu alo aka atam o. Wotoa nyateƒe ɣesiaɣi, eye wokana ɖe wo nɔewo dzi bliboe. Gake tso esime atsu kple asi gbãtɔ wɔ nu vɔ̃ eye wozu ame madeblibowo la, amegbetɔwo va te aʋatsokaka. Eya ta mlɔeba la, eva le vevie be amewo naka atam atsɔ aɖo kpe nya veviwo ƒe nyateƒenyenye dzi.\n5 Atamkaka nye kpeɖodzinu aɖe si le se nu, si ŋu dɔ blemafofo Abraham wɔ, ne mede ɖeke o la, zi etɔ̃ ya teti wòɖe vi geɖe. (1 Mose 21:22-24; 24:2-4, 9) Le kpɔɖeŋu me, ewɔ esia ŋu dɔ esi wòyi ɖasi Edom fia la kple dukɔ siwo wɔ ɖeka kplii la vɔ hetrɔ gbɔna. Salem kple Sodom fiawo do yi ɖakpe Abraham le mɔ dzi. Melxizedek ye nye Salem fia la, eye eganye “Mawu dziƒoʋĩtɔ ƒe nunɔla” hã. Eya ta eyra Abraham hekafu Mawu be ekpe ɖe Abraham ŋu wòɖu eƒe futɔwo dzi. (1 Mose 14:17-20) Eyome esi Sodom fia la di be yeaɖo eteƒe na Abraham le esi wòyi ɖaxɔ fia la ƒe amewo tso aʋakɔ siwo va dze wo dzi si me ta la, Abraham kɔ asi dzi ka atam be: “Meta Yehowa, Mawu dziƒoʋĩtɔ, si wɔ dziƒo kple anyigba la bena, nyemaxɔ naneke atso nu siwo katã nye tɔwò la me o, ka loo, alo atokotaka gɔ̃ hã o, bena nàgagblɔ bena, yee wɔ Abram wòzu kesinɔtɔ o!”—1 Mose 14:21-23.\nYEHOWA KA ATAM ESI WÒDO ŊUGBE TƆXƐ AÐE NA ABRAHAM\n6. (a) Kpɔɖeŋu kae Abraham ɖo ɖi na mí? (b) Aleke Abraham ƒe toɖoɖoa aɖe vi na mí?\n6 Le amegbetɔ nu vɔ̃ mewo ƒe nyonyo ta la, Yehowa Mawu hã ka atam esime wògblɔ nya siawo tɔgbi be, “Ale Aƒetɔ Yehowa gblɔ esi: Metà ɖokuinye ƒe agbe.” (Eze. 17:16) Biblia la ƒo nu tso nudzɔdzɔ 40 kple edzivɔ, siwo me Yehowa Mawu ka atam le, la ŋu. Ðewohĩ esi ame geɖe nya nyuie ye nye atam si Mawu ka na Abraham. Le Abraham ƒe agbenɔɣi katã la, Yehowa bla nu alo do ŋugbe geɖewo nɛ. Nubabla mawo na Abraham kpɔe dze sii be yeƒe dzidzimeviwo mee Dzidzimevi si ŋugbe wodo la adzɔ tso, to ye vi Isak dzi. (1 Mose 12:1-3, 7; 13:14-17; 15:5, 18; 21:12) Emegbe Yehowa wɔ dodokpɔ sesẽ aɖe na Abraham esi wòbia tso esi be wòatsɔ viaŋutsu si gbɔ melɔ̃a nu le o la asa vɔ na ye. Abraham mehe ɖe megbe o, eɖo to Mawu ƒe gbe, eye esi wòtsɔ hɛ be yeawu Isak atsɔ asa vɔe la, mawudɔla aɖe gblɔ nɛ be megawɔe o. Eyome Mawu ka atam sia na Abraham be: “Meta ɖokuinye, elabena esi nèwɔ nu sia, eye mète wò tenuvi ɖeka lam o la, eya ta mayra wò geɖe ŋutɔ, eye viwòwo asɔ gbɔ fũu abe dziƒoɣletiviwo kple ƒutake ene, eye wò dzidzimeviwo atsɔ woƒe futɔwo ƒe duwo anyi domee. To wò dzidzimeviwo me woayra anyigba dzi dukɔwo katã le, elabena èɖo to nye gbe.”—1 Mose 22:1-3, 9-12, 15-18.\n7, 8. (a) Taɖodzinu ka tae Mawu ka atam na Abraham ɖo? (b) Aleke Mawu ƒe ŋugbedodo si dzi wòka atam ɖo na Abraham la aɖe vi na Yesu ƒe ‘alẽ bubuawo’?\n7 Nu ka tae Mawu ka atam na Abraham tsɔ ɖo kpe edzi nɛ be yeƒe ŋugbedodowo ava eme ɖo? Ewɔ esia be yeatsɔ ana kakaɖedzi ame siwo ava nye Kristo ƒe hadomenyilawo, siwo nye ‘dzidzimevi’ si ŋugbe wodo la ƒe akpa evelia, eye be yeado ŋusẽ woƒe xɔse. (Mixlẽ Hebritɔwo 6:13-18; Gal. 3:29) Abe ale si apostolo Paulo ɖe eme ene la, Yehowa ‘ka atam tsɔ ɖo kpe edzi, ale be le nu eve siwo metrɔna o, siwo me Mawu mate ŋu aka aʋatso le o [eƒe ŋugbedodo kple eƒe atamkaka] me la, dzideƒo sẽŋu nanɔ mía . . . si, be míalé mɔkpɔkpɔ si woɖo mía ŋkume la me ɖe asi sesĩe.’\nEteƒe madidi o, Abraham akpɔe be Yehowa ƒe ŋugbedodowo va eme\n8 Menye Kristotɔ amesiaminawo koe ŋugbe si Mawu do na Abraham heka atam ɖe edzi nɛ la aɖe vi na o. Yehowa ka atam be, to Abraham ƒe ‘dzidzimevia’ dzi la, “woayra anyigba dzi dukɔwo katã.” (1 Mose 22:18) Kristo yomedzela toɖola ‘alẽ bubuawo,’ siwo le mɔ kpɔm be yewoava nɔ agbe tegbee le paradiso me le anyigba dzi la hã le ame yayra mawo dome. (Yoh. 10:16) Eɖanye dziƒomɔkpɔkpɔ alo anyigbadzimɔkpɔkpɔe le asiwò o, yi edzi ‘nàlé eme ɖe asi sesĩe’ to toɖoɖo Mawu le nu sia nu si nèwɔna me la me.—Mixlẽ Hebritɔwo 6:11, 12.\nMAWU ƑE ATAMKAKA BUBU SIWO DO ƑOME KPLE ŊUGBE SI WÒDO NA ABRAHAM\n9. Atam kae Mawu ka esime Abraham ƒe dzidzimeviwo nɔ kluvinyenye me le Egipte?\n9 Le ƒe alafa geɖe megbe la, Yehowa gaka atam aɖe si do ƒome kple eƒe ŋugbedodo siwo ŋu míeƒo nu tsoe va yi la esime wòdɔ Mose be wòayi aɖaƒo nu kple Abraham ƒe dzidzimevi siwo nɔ kluvinyenye me le Egipte ɣemaɣi la. (2 Mose 6:6-8) Esi Mawu nɔ susu hem yi nudzɔdzɔ sia dzi emegbe la, egblɔ be: ‘Gbe si gbe metia Israel la, mekɔ nye asi dzi na wo hegblɔ bena: . . . makplɔ wo tso Egipte-nyigba dzi ayi anyigba, si medi da ɖi na wo la dzi, afi si notsi kple anyitsi bɔ ɖo.’—Eze. 20:5, 6.\n10. Esi Mawu ɖe Israel viwo tso Egipte megbe la, ŋugbe kae wòdo na wo?\n10 Esi woɖe Israel viwo tso Egipte megbe la, Yehowa gado ŋugbe bubu aɖe na wo be: “Ne miaɖo to nye gbe, eye mialé nye nubabla me ɖe asi la, ekema mianye tɔnye koŋ le dukɔwo katã dome, elabena anyigba blibo la tɔnyee. Eye mianye nunɔlawo ƒe fiaɖuƒe kple dukɔ kɔkɔe nam!” (2 Mose 19:5, 6) Mɔnukpɔkpɔ gã ka gbegbee nye esi Mawu tsɔ ɖo Israel viwo ŋkume! Efia be, ne woɖo to Yehowa la, gbe ɖeka la, atia ame aɖewo tso dukɔ ma dome ahawɔ wo woanye nunɔlawo ƒe fiaɖuƒe si dzi wòato ayra amegbetɔ susɔeawo le anyigba dzi. Esia megbe la, esi Yehowa nɔ eme ɖem be atam wònye yeka na Israel ɣemaɣi la, egblɔ be: “Meka atam na wò, eye mebla nu kpli wò nèzu tɔnye.”—Eze. 16:8.\n11. Aleke Israel viwo wɔ nui esime Mawu kpe wo be woanye yeƒe dukɔ tiatia?\n11 Ɣemaɣi la, Yehowa mezi Israel dukɔa dzi be woaka atam na ye be yewoaɖo to ye o; eye Mawu meƒoe ɖe Israel viwo nu hã be woalɔ̃ ɖe mɔnukpɔkpɔ tɔxɛ si yetsɔ ɖo wo ŋkume la dzi o. Ke boŋ woawo ŋutɔwo gblɔ tso dzi me faa be: “Nya, siwo katã Yehowa gblɔ la, míawɔe.” (2 Mose 19:8) Ŋkeke etɔ̃ megbe la, Yehowa Mawu na Israel viwo nya nu siwo wòdi tso wo si be woawɔ abe yeƒe dukɔ tiatia ene. Gbã la, wosee Yehowa ŋutɔ de Se Ewoawo na wo, eye emegbe Mose va xlẽ se bubu siwo woŋlɔ ɖe 2 Mose 20:22 va se ɖe 2 Mose 23:33 la na wo. Nya kae Israel viwo gblɔ le esia megbe? “Tete dukɔ la katã ɖo ŋu yoo gblɔ bena: Nya, siwo katã Yehowa gblɔ la, míawɔe!” (2 Mose 24:3) Emegbe Mose ŋlɔ seawo ɖe “agbalẽ, si me nubablanyawo le” la me eye wòkɔ gbe dzi xlẽe na dukɔ blibo la be woagase wo ake. Esi wòxlẽe na wo vɔ la, dukɔ la gaka atam zi etɔ̃lia be: “Nya, siwo katã Yehowa gblɔ la, míawɔe, eye míalé eme ɖe asi!”—2 Mose 24:4, 7, 8.\n12. Esi Yehowa bla nu kple Israel viwo vɔ megbe la, nu kae wòwɔ, gake aleke dukɔa wɔ nu le woƒe adzɔgbeɖeɖe na Mawu megbe?\n12 Enumake Yehowa dze ŋugbe si wòdo na Israel viwo le nu si wòbla kpli wo me la dzi wɔwɔ gɔme. Etia nunɔla siwo asubɔ le avɔgbadɔ si me wodea ta agu nɛ le me la na wo. Nunɔla mawo akpe ɖe amegbetɔ madeblibowo ŋu be woanɔ ƒomedodo nyui me kple Mawu. Gake Israel viwo ya mewɔ adzɔgbe si woɖe na Mawu la dzi o eye “wodo dziku na Israel ƒe kɔkɔetɔ la.” (Ps. 78:41) Le kpɔɖeŋu me, esime Mose yi Sinai Toa dzi eye eƒe ŋku biã ɖe mɔfiame bubuwo xɔxɔ ŋu la, Israel viwo wɔ nu dzitsitsitɔe eye womegaxɔ Mawu dzi se o eye wosusu be Mose gblẽ yewo ɖi. Eya ta wowɔ sikanyivi aɖe eye wogblɔ na dukɔ la be: “Israel, esia nye wò mawu, si kplɔ wò tso Egipte-nyigba dzi.” (2 Mose 32:1, 4) Tete woɖu ŋkekenyui aɖe si woawo ŋutɔwo yɔ be “ŋkekenyui na Yehowa!” eye wode ta agu hesa vɔ na woƒe legba si nye amegbetɔ ƒe asinudɔwɔwɔ la. Esi Yehowa kpɔ esia la, egblɔ na Mose be: “Wote ɖa enumake le mɔ, si meɖo na wo la dzi.” (2 Mose 32:5, 6, 8) Nublanuitɔe la, tso gbe ma gbe la, nenema koe Israel viwo kaa atam na Mawu hegbea edziwɔwɔ le woƒe ŋutinya katã me.—4 Mose 30:3.\nATAMKAKA EVE BUBUWO\n13. Atam kae Mawu ka na Fia David, eye aleke wòdo ƒome kple Dzidzimevi si ŋugbe wodo la?\n13 Le Fia David ƒe dziɖuɣi la, Yehowa ka atam eve bubu siwo aɖe vi na ame siwo katã ɖoa to Mawu la. Gbã la, eka atam na David be eƒe fiazikpuia anɔ anyi tegbee. (Ps. 89:36, 37; 132:11, 12) Esia fia be woayɔ Dzidzimevi si ŋugbe wodo la be “David Vi.” (Mat. 1:1; 21:9) Ðokuibɔbɔtɔe la, David yɔ ame sia si adzɔ tso eƒe ƒomea me la be “Aƒetɔ,” elabena Kristo la ƒe ɖoƒe kɔ wu etɔ.—Mat. 22:42-44.\n14. Atam kae Yehowa ka ku ɖe Dzidzimevi si ŋugbe wòdo la ŋu, eye aleke esia le vi ɖem na mí?\n14 Evelia, Yehowa tsɔ gbɔgbɔ ʋã David wògblɔ ɖi be Fia tɔxɛ sia asubɔ abe amegbetɔƒomea ƒe Nunɔlagã ene. Ðoɖo sia le etɔxɛ. Le Se ƒe ɖoɖo si Mawu na Israel dukɔa nu la, nunɔlawo dona tso Lewi toa me, eye fiawo dona tso Yuda toa me. Gake David gblɔ nya ɖi le eƒe domenyila tɔxɛ sia ŋu be: “Yehowa gblɔ na nye Aƒetɔ be: Bɔbɔ nɔ nye ɖusime, va se ɖe esime matsɔ wò futɔwo awɔ wò afɔɖodzinui! Yehowa ka atam, eye mavee akpɔ o be: Wòe nye nunɔla tegbee le Melxizedek ƒe kɔa nu.” (Ps. 110:1, 4) Le nyagblɔɖi ma me vava me la, Yesu Kristo, Dzidzimevi si ŋugbe wodo la, le dzi ɖum fifia tso dziƒo. Gakpe ɖe eŋu la, ele subɔsubɔm abe amegbetɔƒomea ƒe Nunɔlagã ene le kpekpem ɖe dzimetrɔlawo ŋu be ƒomedodo nyui aɖe nanɔ woa kple Mawu dome.—Mixlẽ Hebritɔwo 7:21, 25, 26.\nMAWU ƑE ISRAEL, DUKƆ YEYE LA\n15, 16. (a) Israel eve kawo ŋue woƒo nu tsoe le Biblia me, eye Israel ka dzie Mawu ƒe yayra le egbea? (b) Se kae Yesu de na eyomedzelawo ku ɖe nutàta ŋu?\n15 Esi Israel dukɔa gbe Yesu Kristo la, Mawu hã va gbe wo mlɔeba, eye mɔnukpɔkpɔ tɔxɛ si wòtsɔ ɖo wo ŋkume be woazu “nunɔlawo ƒe fiaɖuƒe” la mesu wo si o. Abe ale si Yesu gblɔe na Yuda subɔsubɔhakplɔlawo ene be: “Woaxɔ Mawu fiaɖuƒe la le mia si, eye woatsɔe ana dukɔ si tsea eƒe ku la.” (Mat. 21:43) Woɖo dukɔ yeye ma anyi le ƒe 33 M.Ŋ. ƒe Pentekosteŋkekea dzi esime wokɔ Mawu ƒe gbɔgbɔ la ɖe Yesu ƒe nusrɔ̃la siwo anɔ abe ame 120 ene, siwo ƒo ƒu ɖe Yerusalem, la dzi. Woawoe nye “dukɔ” yeye la, eye woyɔ wo be “Mawu ƒe Israel.” Eye eteƒe medidi o, ame akpe geɖe siwo tso dukɔ vovovowo me la va zu dukɔ ma me tɔwo.—Gal. 6:16.\n16 Mawu ƒe gbɔgbɔmedukɔ la mewɔ nu abe dzɔdzɔme Israel dukɔa ene o, ke boŋ wole ku nyuiwo tsem le esi woyi edzi le to ɖom Mawu ta. Dukɔ ma ƒe se aɖe si dzi emetɔwo wɔna ɖo la ku ɖe atamkaka ŋu. Gake esime Yesu nɔ anyigba dzi la, amewo wɔa atamkaka ŋu dɔ le mɔ gbegblẽ nu, wokaa atam alo taa nu alakpatɔe, wotaa nu ɖe nya siwo menye nya veviwo o la dzi. (Mat. 23:16-22) Yesu fia nu eyomedzelawo be: “Migata nu kura o . . . Mina miaƒe Ɛ̃ nanye Ɛ̃ ko, eye miaƒe Ao nanye Ao ko, elabena nu si wu esiawo la, vɔ̃ɖitɔ la gbɔe wòtso.”—Mat. 5:34, 37.\nYehowa ƒe ŋugbedodowo vaa eme godoo\n17. Nyabiase kawo mee míadzro le nusɔsrɔ̃nyati si kplɔe ɖo me?\n17 Ðe esia fia be mesɔ kura be woata nu alo aka atam ɣeaɖekeɣi oa? Biabia si gale vevie wue nye be, nu kae wòfia be míana míaƒe Ɛ̃ nanye Ɛ̃? Míadzro biabia siawo me le nusɔsrɔ̃nyati si kplɔe ɖo me. Ne míeyi edzi le Mawu ƒe Nya srɔ̃m la, ate ŋu aʋã mí be míayi edzi anɔ to ɖom Yehowa. Eye esia awɔe be anye dzidzɔ na Yehowa be yeayra mí tegbee abe ale si wòdo ŋugbe heka atam ɖe edzi ene.\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA October 2012


De se na xexe sia me kesinɔtɔwo bena, woagado wo ɖokui ɖe dzi glodzo o, eye womagatsɔ woƒe mɔkpɔkpɔ aɖo kesinɔnuwo ƒe dediemanɔmanɔ dzi o; ke boŋ ɖe Mawu gbagbe, si tsɔ nuwo katã na mí fũ be, míawɔ wo ŋuti do la dzi; bene woawɔ dɔmenyo, eye woanye kesinɔtɔwo le nu nyui wɔwɔ me, woalɔ̃ nunana ame, woalɔ̃ hadede, eye woaƒo kesinɔnuwo nu ƒu na wo ɖokui, si anye gɔmeɖoɖoanyi nyui hena ɣeyiɣi si gbɔna, bene woƒe asi nasu agbe vavã la dzi.\n Eye esi wòva Yerixo la, etso me yi. Eye kpɔ ɖa, ŋutsua ɖe, si ŋkɔ woyɔna be Zaxeo la li, eye wònye nudzɔlawo ƒe amegã ganye kesinɔtɔ hã. Eye wòɖi be, yeakpɔ Yesu, amesi wònye, eye mete ŋui o le ameha la ŋuti; elabena ame kpui wònye. Eye wòƒu du dze ŋgɔ ɖaha gbotia ɖe dzi, be yeakpɔe, elabena egbɔna afima to ge. Eye esi Yesu va ɖo teƒea la, ewu mo dzi gblɔ nɛ bena: Zaxeo, ɖi kaba; elabena ele nam egbea be, manɔ aƒewò me. Eye wòɖi kaba, eye wòxɔe kple dzidzɔ. Eye esi wokpɔe la, wo katã woli liʋiliʋi gblɔ bena: Eyina ŋutsu, si nye nuvɔ̃wɔla gbɔ dze ge. Eye Zaxeo tsi tre gblɔ na Aƒetɔ la bena: Kpɔ ɖa, Aƒetɔ, metsɔ nye nuwo ƒe afã na ame dahewo, eye ne medzɔ nu le amea ɖe si dzro la, meɖoa eteƒe ne zi ene. Eye Yesu gblɔ ne bena: Egbe xɔxɔ va aƒe sia me, ɖe esi eya hã nye Abraham vi ŋuti. Elabena Amegbetɔvi la va, be yeaɖi, eye yeaɖe amesiwo bu la.\neye xexeame ƒe agbagbadzedzewo kple kesinɔnu ƒe beble kpakple nu mamleawo ƒe amedzodzro yina ɖe wo me, eye wotsyɔa nya la dzi, eye wotsia matsematse.\n Eye amegãa ɖe va biae bena: Nufiala nyui, nuka mawɔ, be manyi agbe mavɔ la dome mahã? Ke Yesu gblɔ nɛ bena: Nuka nèle yɔyem be nyui mahã? Amea ɖeke mele nyui o, negbe Mawu ɖeka ko. Enya seawo bena: Megawɔ ahasi o; megawu ame o; megafi fi o; megaɖi aʋatsoɖase o; bu fofowò kple dawò. Ke eya gblɔ bena: Mewɔ nusiawo katã dzi tso nye ɖevime ke. Eye esi Yesu see la, egblɔ ne bena: Egasusɔ nu ɖeka na wò; dzra nusiwo katã le asiwò la, eye namã wo na ame dahewo, eye nu nyui anɔ dziƒo na wò; eye nava adze yonyeme. Ke esi wòse esiawo la, evee ŋutɔ; elabena kesinɔtɔ ŋutɔ wònye. Eye esi Yesu kpɔe la, egblɔ bena: Ale wòsẽ na amesiwo si nu le la be, wòayi ɖe mawufiaɖuƒe la me enye esi. Elabena ele bɔbɔe na kposɔ be, wòato abi ƒe vo me wu alesi kesinɔtɔ nayi ɖe mawufiaɖuƒe la mee. Ke amesiwo see la, gblɔ bena: Ekema ameka gɔ̃e ate ŋu akpɔ ɖeɖe mahã? Eye wògblɔ bena: Nusiwo womate ŋu awɔ le amegbetɔwo gbɔ o la, woate ŋu awɔe le Mawu gbɔ. Ke Petro gblɔ bena: Kpɔ ɖa, miawo la miegblẽ míaƒe nuwo ɖi, eye miedze yowòme. Eye wògblɔ na wo bena: Vavã mele egblɔm na mi bena: Amea ɖeke meli, si gblẽ aƒe alo srɔ̃ alo nɔviŋutsuwo alo dzilawo alo viwo ɖi le mawufiaɖuƒe la ŋuti, eye wòado kpo teƒeɖoɖo geɖe xɔxɔ awu le ɣeyiɣi sia me kple agbe mavɔ la xɔxɔ le xexe, si lava va la me o.\nElabena, ègblɔna be, yenye kesinɔtɔ, eye kesinɔnuwo le ye si, eye naneke mehiãa ye o, eye mènyae be, hiãtɔ kple nublanuitɔ kple ketɔ kple ŋkuagbãtɔ kpakple amamanɔla nènye o.\n Eye wògblɔ na nusrɔ̃lawo hã bena: Ŋutsu kesinɔtɔa ɖe li, si xɔnuvi le esi, eye wotso eyama nu nɛ bena, ele eƒe nuwo gblẽm. Eye wòyɔe gblɔ nɛ bena: Aleke wɔ, eye mese esia le ŋuwò mahã? Bu akɔnta le wò xɔnuvinyenye la ŋuti, elabena megale ŋu te ge anye xɔnuvi gbeɖe o. Ke xɔnuvi la gblɔ le ye ŋutɔ ɖokui me bena: Nuka wɔ ge mala? Elabena nye aƒetɔ le xɔnuvinyenye la xɔm le asinye, nyemate ŋu ade agble o, eye migabia kpea ŋu nam.\n Eye wòyɔ eƒe nusiawo va egbɔ gblɔ na wo bena: Vavã mele egblɔm na mi bena; Ahosi dahe sia ƒe nusi wòtsɔ da ɖe eme la, wu nusi ame siawo tsɔ da ɖe nudzɔɖaka la me; elabena wo katã wotsɔ woƒe agbɔsɔsɔ vivivo la ƒe ɖe da ɖe eme; ke eya la tso eƒe ahedada la me wòtsɔ nusiwo katã le esi na eƒe agbenɔnɔ la, da ɖe eme.\n Eye esi wòva Yerixo la, etso me yi. Eye kpɔ ɖa, ŋutsua ɖe, si ŋkɔ woyɔna be Zaxeo la li, eye wònye nudzɔlawo ƒe amegã ganye kesinɔtɔ hã. Eye wòɖi be, yeakpɔ Yesu, amesi wònye, eye mete ŋui o le ameha la ŋuti; elabena ame kpui wònye. Eye wòƒu du dze ŋgɔ ɖaha gbotia ɖe dzi, be yeakpɔe, elabena egbɔna afima to ge. Eye esi Yesu va ɖo teƒea la, ewu mo dzi gblɔ nɛ bena: Zaxeo, ɖi kaba; elabena ele nam egbea be, manɔ aƒewò me. Eye wòɖi kaba, eye wòxɔe kple dzidzɔ. Eye esi wokpɔe la, wo katã woli liʋiliʋi gblɔ bena: Eyina ŋutsu, si nye nuvɔ̃wɔla gbɔ dze ge. Eye Zaxeo tsi tre gblɔ na Aƒetɔ la bena: Kpɔ ɖa, Aƒetɔ, metsɔ nye nuwo ƒe afã na ame dahewo, eye ne medzɔ nu le amea ɖe si dzro la, meɖoa eteƒe ne zi ene. Eye Yesu gblɔ ne bena: Egbe xɔxɔ va aƒe sia me, ɖe esi eya hã nye Abraham vi ŋuti. Elabena Amegbetɔvi la va, be yeaɖi, eye yeaɖe amesiwo bu la. Eye esi wole nusiawo sem la, edo lo ƒu dzi na wo, elabena egogo Yerusalem, eye woawo bu xa bena, mawufiaɖuƒe la le dodo ge enumake. Eyaŋuti wògblɔ bena: Ame ŋkutaa ɖe yi ɖe anyigba didia ɖe dzi be, yeaxɔ fiaɖuƒe na ye ɖokui, eye yeagatrɔ agbɔ. Eye esi wòyɔ eƒe dɔlawo dome ame ewo ve la, etsɔ pounde ewo na wo, eye wògblɔ na wo bena: Mitrɔ le wo dzi, vaseɖe esime magagbɔ. Ke eƒe dumetɔwo lé fui, eye wodɔ ame ɖe eyome gblɔ bena: Mielɔ̃ bena, amesia naɖu fia ɖe mia dzi o. Eye wòva ve me, esi wòxɔ fiaɖuƒe la vɔ, eye wòtrɔ gbɔ la, bena ena woyɔ dɔla siawo, amesiwo si wòtsɔ ga ɖee la, vɛ nɛ, bena wòanya amesi ɖe vi, kple vi, si wòɖe. Eye gbãtɔ va do gblɔ bena: Aƒetɔ, wò pounde la ɖe vi pounde ewo ɖe edzi. Eye wògblɔ ne bena: Ehẽ, ɖɔla nyui, esi nèzu nuteƒewɔla le nu suetɔ me ŋuti la, ŋusẽ anɔ asiwò ɖe du ewo dzi. Eye evelia va gblɔ bena: Aƒetɔ, wò pounde la ɖe vi pounde atɔ̃. Eye wògblɔ na eya hã bena: Wò hã ànɔ du atɔ̃ dzi. Eye bubu va gblɔ bena: Aƒetɔ, kpɔ ɖa, wò pounde, si metsɔ dzra ɖo ɖe taku nu la, nye esi; elabena mevɔ̃ wò, esi nènye ame sẽŋuta ŋuti, ètsɔa nusi mèda ɖi o, eye nèŋea nusi mèƒã o. Egblɔ ne bena: Wò ŋutɔ wò numenya metsɔ drɔ̃ ʋɔnu wò, dɔla vɔ̃ɖi! Enyae bena, nye la ame sẽŋuta menye, metsɔa nusi nyemeda ɖi o, eye meŋea nusi nyemeƒã o la, nukaŋuti mètsɔ nye ga na gasitsalawo, eye nye la le nye vava me la, ne maxɔe kple deme o mahã? Eye wògblɔ na amesiwo le tsitre le egbɔ la bena: Mixɔ pounde la le esi, eye mitsɔe na amesi pounde ewo le esi! Eye wogblɔ nɛ bena: Aƒetɔ, pounde ewo le esi! Mele egblɔm na mi bena: Amesiame, si nu le esi la, woana nui; ke amesi nu mele esi o la, nusi le esi hã la, woaxɔe le esi. Gake nye ketɔ ma, siwo melɔ̃ be, maɖu fia ɖe wo dzi o la, atikplɔ wo va afii, eye miwu wo le ŋkunye me.\n Eye esi Yesu see la, egblɔ ne bena: Egasusɔ nu ɖeka na wò; dzra nusiwo katã le asiwò la, eye namã wo na ame dahewo, eye nu nyui anɔ dziƒo na wò; eye nava adze yonyeme. Ke esi wòse esiawo la, evee ŋutɔ; elabena kesinɔtɔ ŋutɔ wònye.\n Eye esi wòbɔbɔ nɔ anyi hedze ŋgɔ nudzɔɖaka la, ekpa alesi amewo le ga dam ɖe nudzɔɖaka la me; eye kesinɔtɔ geɖewo tsɔ geɖe da ɖe eme. Eye ahosi dahea ɖe va tsɔ lepta eve da ɖe eme, siwo ƒe home enye hoka eve. Eye wòyɔ eƒe nusiawo va egbɔ gblɔ na wo bena: Vavã mele egblɔm na mi bena; Ahosi dahe sia ƒe nusi wòtsɔ da ɖe eme la, wu nusi ame siawo tsɔ da ɖe nudzɔɖaka la me; elabena wo katã wotsɔ woƒe agbɔsɔsɔ vivivo la ƒe ɖe da ɖe eme; ke eya la tso eƒe ahedada la me wòtsɔ nusiwo katã le esi na eƒe agbenɔnɔ la, da ɖe eme.\nViwo ƒe viwo nyia dɔmenyotɔ ƒe dome; ke wodzraa nuvɔ̃wɔla ƒe nuwo ɖo ne ame dzɔdzɔe.\n Tsɔ wò kesinɔnuwo kple wò agblemenuwo katã ƒe gbãlɔwo du bubu Yehowa ŋu, ekema nu ayɔ wò ava taŋtaŋ, eye wein agbagba ɖe wò ahafiãƒe.\nAmesi wɔa alɔgblɔlɔ le dɔ ŋu la, ado ko, ke veviedolawo ƒe asi hea kesinɔnu vɛ.\nKesinɔtɔ ƒe nuwo nye eƒe du sesẽ, eye wobuna be, gli kɔkɔwo wonye.\nAlakpanudanu le Kanaan si, amebaba vivia enu.\nYuda hã awɔ aʋa kple Yerusalem, eye woaƒo dukɔwo katã godoo ƒe kesinɔnuwo nu ƒu, sika kple klosalo kpakple avɔwo kpaŋkpaŋ.\nNyagblɔla Salomo 5:19\nElabena mebua ta me le eƒe agbe me ŋkekewo ŋu boo o, le esi Mawu do dzidzɔ na eƒe dzi ta.\nNyagblɔla Salomo 6:2\nNe Mawu na kesinɔnu, nu xɔasiwo kple bubu amea ɖe, ale be nusiwo katã wòdina la, mehiãnɛ o, gake Mawu mene ŋusẽe, be wòaɖui o, ke boŋ ame tutɔ naɖul la, tofloko kple vɔ̃ gã wònye.\n5 Mose 8:18\nke boŋ ɖo ŋku Yehowa, wò Mawu la dzi, elabena eyae na ŋusẽ wò, be nakpɔ kesinɔnuwo, ne wòawɔ nusi wòbia kple fofowòwo la dzi, abe alesi wòzu egbe siawo ene.\nYehowa ƒe yayra wɔa ame kesinɔtɔ agbagba madzemadzee.\n Nu ʋee, si le ame dzɔdzɔewo si la, nyo wu ame vɔ̃ɖi geɖewo ƒe nu gbogboawo. Elabena ame vɔ̃ɖiwo ƒe alɔ aŋe, ke Yehowa léa ame dzɔdzɔewo ɖe le.\n Nu vi nɔamesi, si ŋu Yehowa-vɔvɔ̃ kpe ɖo la, nyo wu kesinɔnu geɖe, si me dzimaɖeɖi le. Ama agba ɖeka, si ŋu lɔlɔ̃ kpe ɖo la, nyo wu nyitsu dami, si ŋu fuléle kpe ɖo.\n5 Mose 8:17-18\n Eye megabu le ɖokuiwò me be: Nye ŋutɔ nye ŋusẽ kple nye asi sesẽe metsɔ kpɔ kesinɔnu siawoe o; ke boŋ ɖo ŋku Yehowa, wò Mawu la dzi, elabena eyae na ŋusẽ wò, be nakpɔ kesinɔnuwo, ne wòawɔ nusi wòbia kple fofowòwo la dzi, abe alesi wòzu egbe siawo ene.\nHotɔ ƒe kesinɔnuwo nye du sesẽ nɛ, ke hiãtɔ ƒe gbegblẽ enye eƒe ahedada.\n Nye dzi xɔ dzo ɖe dɔme nam; ne mele tame susum la, dzo la flana. Metsɔ nye aɖe le nu ƒom be: Yehowa, na manya nye nuwuwu kple alesi nye ŋkekewo ƒe dzidzeme le; na madze si ɣesiɣi nunye ava yi! Kpɔ ɖa, èwɔ nye ŋkekewo wonye asi ƒe kekeme, eye nye agbenɔɣi menye naneke le ŋkuwò me o. Nyateƒe, ne amegbetɔ li ke ʋuu hã la, ƒuƒu ko wònye. Sela.\nNyagblɔla Salomo 5:8-17\n Le afiawo katã la anyigba ƒe viɖe wònye, ne fia tsa agbledede ɖo ɖɔe. Amesi lɔ̃a ga la, ga maɖi ƒo na o, eye amesi lɔ̃a kesinɔnu la, viɖea ɖeke metso eme nɛ o. Esia hã toflokoe. Ne kesinɔnu dzi ɖe dzi la, eɖulawo hã dzinu ɖe edzi, eye nuãtɔ mekpɔa viɖeã ɖeke tsoe eme o, negbe ekpɔkpɔ kple ŋku ko. Dɔwɔla ɖaɖu nu ʋee o, eɖaɖu nu geɖe o, alɔ̃ vivina nɛ; ke kesinɔtɔƒe nu gbogboawo menana wòɖɔa alɔ̃ o. Vɔ̃ gã, si mekpe le ɣen le la, enye be, kesinɔtɔ le eƒe nuwo ŋu dzɔm hena eya ŋutɔ ƒe dzɔgbevɔ̃e. Ne nya vɔ̃a ɖe na kesinɔnu siawo bu, eye wòdzi ŋutsuvi le ekema naneke metsia esi me o. Alesi wòle tso dadaa ƒe mi me la, nenema ke wòaganɔ amama ayii, abe alesi wole va ene, eye matsɔ naneke aɖo asi tso eƒe agbagbadzedzewo me o. Esia hã vɔ̃ gã wònye be, alesi wònɔ va la, nenema ke wòaganɔ ayi, eye viɖe kawòkpɔ, be wòdze agbagba ɖe ya me? Eɖu eƒe ŋkekewo kalã le viviti, dzibibi geɖe, fukpekpe kple dziku me. Kpɔ ɖa, nusi nyea mekpe be, enye, eye wòdze ani la, enye be, ame naɖu nu ano nu, eye wòaɖu agbe ɖe eƒe agbagba, siwo katã wodze le ɣea te la ŋuti le eƒe agbe me ŋkeke, siwo katã Mawu tso nɛ la me; elabena esia nye eƒe gome.\n be wòanɔ agbe ayi dzi, eye makpɔ yɔdo o. Kpao, ke boŋ akpɔe be, nunyalawo kuna, bometsilawo kple abunetɔwo nu yina, eye wogblẽa woƒe nuwo ɖi na ame bubuwo. Wole tame enye be, yewoƒe xɔwo anɔ anyi tegbetegbe, yewoƒe nɔƒewo anɔ anyi na dzidzimewo katã, eye woyɔa woƒe ŋkɔwo ɖe anyigbawo ŋu. Ke amegbetɔ, si le agbe le atsyɔ̃ɖoɖo me la, mali ke o; esɔ kple lã, eye nuƒoƒo abu ɖee. Esia nye amesiwo ɖoa ŋu ɖe wo ɖokui ŋu la, ƒe zɔzɔme, eye woƒe nya dzea wo yometɔwo ŋu. Sela. Woyi tsiẽƒe abe alẽwo ene, eye ku nye wo kplɔla; ame dzɔdzɔewo nyã avuzi le wo dzi le ŋdi, eye woƒe nɔnɔme nyunyɔ, elabena tsiẽƒe zu woƒe nɔƒe. Ke Mawu ade nye luʋɔ atso tsiẽƒe si me, elabena axɔm de eɖokui gbɔ. Sela. Ne amea ɖe zu kesinɔtɔ, eye eƒe aƒe ƒe bubu dzi ɖe dzi la, megava o! Elabena ne eku la, matsɔ nusiawo katã dometɔa ɖeke aɖo asi o, eye eƒe bubu makplɔe ɖo o. Nenye be, eyra eɖokui le eƒe agbenɔɣi, eye wokafui be, ewɔ nyuie na eɖokui hã la, ayi fofoawo ƒe ƒome, si megakpɔ kekeli kpɔ o la gbɔ.\nEyata Mawu hã agbã wò aƒu anyi ɖikaa, alé wò, eye wòahe wò aƒu gbe tso agbadɔ me, eye wòaho wò kple ke tso agbagbeawo ƒe anyigba dzi. Sela.\nNyagblɔla Salomo 5:10\nNe kesinɔnu dzi ɖe dzi la, eɖulawo hã dzinu ɖe edzi, eye nuãtɔ mekpɔa viɖeã ɖeke tsoe eme o, negbe ekpɔkpɔ kple ŋku ko.\n2 Kronika 1:11-12\n Eye Mawu gblɔ na Salomo bena: Esi nusia le dzi me na wò, eye mebia ho kple kesinɔnu, bubu kple wò futɔwo ƒe ku kpakple wò agbenɔnɔ didi o, ke boŋ nebia nunya kple sidzedze, be ate ŋu aɖu fia ɖe nye dukɔ, si nu metsɔ wò ɖo fia ɖo dzi la, eyata metsɔ nu nya kple sidzedze na wò, eye matsɔ ho kple kesinɔnu kpakple bu bu, siwo menɔ fia, siwo do ŋgɔ na wò si, eye womana esiwo adze yowòme si alea o la, akpe ɖe eŋu na wò.\n1 Fiawo 3:11-13\n Eye Mawu gblɔ nɛ bena: Esi nèbia nusia, eye mebia be, nanɔ agbe didie o, mebia kesinɔnu o, eye mèbia wò futɔwo ƒe ku o, ke boŋ nèbia nunya, be naŋɔ ɖe ʋɔnudɔdrɔ̃ me la, kpɔ ɖa, mewo abe alesi negblɔ ene, eye metsɔ dzi nyanu, si sea nu gome la, na wò, ale be towò tɔgbea ɖeke menɔ ŋgɔwò va yi o, eye tɔwò tɔgbea ɖeke madzɔ le megbewò o. Eye nusi mèbia o hã la, metsɔe na wò, kesinɔnu kple bubu siaa, ale be tɔwò tɔgbea ɖeke manɔ fiawo dome le wò agbe me ŋkekewo katã me o.\nAmesi lsɔa demexɔxɔ kple kasaɖiɖi dzia eƒe kesinɔnuwo ɖe edzii la, ele nu tum ɖo na amesi vea eme dahewo nu.\n Mikafu Yehowa! Woayra ŋutsu, si vɔ̃a Yehowa, eye wòkpɔa dzidzɔ le eƒe seawo ŋu vevie. Ŋusẽ anɔ viawo ŋu le anyigba dzi, eye woayra dzime dzɔdzɔe tɔwo ƒe ƒome. Nu geɖe kple kesinɔnu le eƒe me, eye eƒe dzɔdzɔenyenye li tegbee.\n1 Korintotɔwo 16:2\nKwasiɖa ƒe ŋkeke gbãtɔ dzi la mia dome amesiame natsɔ nane adzra ɖo ɖi vovo ɖe ye ŋutɔ gbɔ, eye wòaƒo enu ƒu le eƒe viɖekpɔkpɔ nu, bena menye ne meva la, hafi woadze nudzɔdzɔ gome o.\n Eye ŋutsu kesinɔtɔa ɖe li, si doa awu dzi kple aklalabiɖibiɖiwu, eye woɖua agbe gbesiagbe le dzidzɔ me; ke ame dahea ɖe, si ŋkɔ nye Lazaro la, mlɔ eƒe agbo nu, eye abiwo yɔ eŋuti fũ; eye wòle ɖiɖim be, yeaɖu nusiwo le dudum le kesinɔtɔ la ƒe kplɔ̃ dzi la, aɖi ƒo; ke avũwo hã va, eye woɖuɖɔ eƒe abiwo mo nɛ. Eye wòva ve me bena, ame dahe la ku, eye mawudɔlawo tsɔe yi ɖada ɖe Abraham akɔnu; eye kesinɔtɔ la hã ku, eye woɖii. Eye le tsieƒe, esi wòle fukpekpe me la, ewu eƒe mo dzi, eye wòkpɔ Abraham ɖa ʋĩ, eye Lazaro le eƒe akɔnu. Eye wòdo ɣli gblɔ bena: Fofo Abraham, ve nunye, eye nadɔ Lazaro ɖa bena woatsɔ eƒe asibidenu ata tsi me, eye wòafa aɖe nam, elabena mele fu kpem le dzo ƒe aɖe sia me. Ke Abraham gblɔ bena: Vinye, ɖo ŋku edzi bena, exɔ wò nu nyuiwo vo le wò agbenɔɣi me, eye nenema ke Lazaro xɔ vɔ̃awo; ke azɔ la wole akɔ fam nɛ le afii, eye wò la èle fu kpem. Eye kpe ɖe nusiawo katã ŋuti la ʋe gãa ɖe le mia kple miawo dome, ale bena, ne amewo le didim be, woatso afii ayi mia gbɔ la, womate ŋui o, eye afimatɔwo hã mate ŋu ava mia gbɔ o. Eye wògblɔ bena: Ekema meɖe kuku na wò, fofo bena, nadɔe ɖe fofonye ƒe me; elabena nɔvi atɔ̃ le asinye, bena wòaɖi ɖase na wo, bena woawo hã nagava fukpeƒe sia o. Ke Abraham gblo bena: Mose kple nyagblɔɖilawo le wo si: woaɖo to woamawo! Eye wògbɔ bena: Gbeɖe, fofo Abraham; ke boŋ ne amea ɖe tso ame kukuwo dome yi wo gbɔ la, wòatrɔ le woƒe dziwo me. Ke egblɔ nɛ bena: Ne womeɖo to Mose kple nyagblɔɖilawo o la, ne amea ɖe tsi tre tso ame kukuwo dome hã la, mele ŋu te ge aƒoe ɖe wo nu o.\nEye wowu eƒe mo dzi ɖe eƒe nusrɔ̃lawo dzi gblɔ bena; Woayra mi, amesiwo nye ame dahewo; elabena miawo toe nye mawufiaɖuƒe la.\nKesinɔtɔ ɖua fia ɖe ame dahe dzi; amesi doa nugbana la, dɔla wònye na agbanatɔ.


GBƆGBƆ me kple ŋutilã me nuwo siaa hiãa mí katã. Ema tae ame geɖe biaa nya siawo tɔgbe ɖo be, Tameɖoɖo kae le agbe ŋu, nukatae amewo kpea fu, kple nukae dzɔna ɖe mía dzi ne míeku? Dzi anukwaretɔ geɖe dia biabia siawo kple wo tɔgbewo ƒe ŋuɖoɖo le gbɔgbɔyɔyɔtakpekpewo me, afisi wotena ɖe gbɔgbɔyɔlawo, (siwo woyɔna hã be ŋɔliyɔlawo), ŋu le le mɔkpɔkpɔ me be yewoaƒo nu kple ame kukuwo ƒe gbɔgbɔwo. Woyɔa nuwɔna sia be gbɔgbɔyɔyɔ.\nGbɔgbɔyɔlawo le dukɔ geɖe me, eye woƒoa ƒu ɖe habɔbɔwo kple sɔlemewo me. Le kpɔɖeŋu me, le Brazil la, gbɔgbɔyɔla siwo anye ame 4,000,000 dze ƒe alafa 19 lia me Franse nufiala kple xexemenunyala Hyppolyte Léon Denizard Rivail, amesi tsɔ ŋkɔ na eɖokui le eƒe nuŋɔŋlɔ me be Allan Kardec ƒe nufiafiawo yome. Kardec va kpɔ dzidzɔ ɖe gbɔgbɔyɔyɔ nuwɔnawo ŋu zi gbãtɔ le ƒe 1854 me. Emegbe ebia nya gbɔgbɔyɔlawo le teƒe geɖewo heŋlɔ ŋuɖoɖoawo ɖe The Book of Spirits (Gbɔgbɔwo ƒe Agbalẽ) si wòta le ƒe 1857 me la me. Agbalẽ eve bubu siwo wòŋlɔ ye nye The Mediums’ Book (Gbɔgbɔyɔlawo ƒe Agbalẽ) kple The Gospel According to Spiritism (Nyanyuia abe Alesi Woŋlɔe le Gbɔgbɔyɔyɔ me Ene).\nWoyɔa gbɔgbɔ le subɔsubɔnuwɔna siwo nye vudu, adzenuwɔwɔ, akunyawɔwɔ, alo satanasubɔsubɔ me. Gake amesiwo xɔ Allan Kardec dzi se gblɔna be yewoƒe dzixɔsewo to vovo. Zi geɖe la, woƒe agbalẽwo yɔa nya tso Biblia me, eye woyɔa Yesu be “ameƒomea katã ƒe mɔfiala kple kpɔɖeŋuɖola.” Wogblɔna be Yesu ƒe nufiafiawoe nye “Mawu ƒe se la ƒe ɖeɖefia kɔkɔetɔ kekeake.” Allan Kardec bu gbɔgbɔyɔyɔ nuŋɔŋlɔwo be wonye Mawu ƒe se si wòɖe fia ameƒomea ƒe etɔ̃lia, eve gbãtɔawoe nye Mose ƒe nufiafiawo kple Yesu tɔ.\nGbɔgbɔyɔyɔ dzroa ame geɖe elabena wotea gbe ɖe havilɔlɔ̃ kple kpekpeɖeŋunana amewo dzi le eme. Gbɔgbɔyɔyɔ dzixɔse ɖekae nye: “Kpekpeɖeŋunana manɔmee la, xɔxɔ aɖeke meli o.” Gbɔgbɔyɔla geɖe doa vevie hadomedɔwo wɔwɔ, wonaa kpekpeɖeŋu le dɔnɔkɔdziwo, sukuwo, kple dɔwɔƒe bubuwo ɖoɖo me. Agbagbadzedze siawo dze na kafukafu. Gake ɖe gbɔgbɔyɔlawo ƒe dzixɔsewo wɔ ɖeka kple Yesu ƒe nufiafia siwo woŋlɔ ɖe Biblia mea? Mina míakpɔ eƒe kpɔɖeŋu eve ɖa: mɔkpɔkpɔ si li na ame kukuwo kple susu si tae fukpekpe li ɖo.\nMɔkpɔkpɔ Kae Li na Ame Kukuwo?\nGbɔgbɔyɔla geɖe xɔ gbugbɔgadzɔ nufiafia dzi se. Gbɔgbɔyɔlawo ƒe agbalẽ aɖe gblɔ be: “Gbugbɔgadzɔ koe nye nufiafia si sɔ ɖe alesi míese Mawu ƒe dzɔdzɔenyenye gɔmee nu; eya koe nye nufiafia si ate ŋu aɖe etsɔme gɔme eye wòado ŋusẽ míaƒe mɔkpɔkpɔ.” Gbɔgbɔyɔlawo ɖea nu me be ne ame ku la, luʋɔ la, alo “gbɔgbɔ si wodo ŋutilã na” dona le ame ƒe ŋutilã me—abe alesi kpakpaluʋui dona le eƒe tsro mee ene. Woxɔe se be gbɔgbɔ siawo zua amegbetɔ gagbugbɔ dzɔna ake be woatutu nuvɔ̃ si wowɔ le agbe si wonɔ do ŋgɔ me la ɖa. Gake womegate ŋu ɖoa ŋku nuvɔ̃ gbãtɔ mawo dzi o. The Gospel According to Spiritism la gblɔ be: “Mawu bui be esɔ be woatsɔ nu atsyɔ nusiwo dzɔ va yi la dzi.”\nAllan Kardec ŋlɔ be: “Gbugbɔgadzɔ dzimaxɔse fia Kristo ƒe nyawo dzimaxɔse.” Gake nya “gbugbɔgadzɔ” medo le Yesu nu kpɔ gbeɖe o, eye meƒo nu tso nukpɔsusu sia ƒomevi ŋu gbeɖe o. (Kpɔ “Ðe Biblia Fia Gbugbɔgadzɔa?” le axa 22.) Ame kukuwo ƒe tsitretsitsi boŋue Yesu fia. Le eƒe anyigbadzisubɔsubɔdɔa wɔwɔ me la, efɔ ame etɔ̃ ɖe tsitre—ahosi aɖe ƒe viŋutsu le Nain, ƒuƒoƒemegã aɖe ƒe vinyɔnu, kple exɔlɔ̃ vevi Lazaro. (Marko 5:22-24, 35-43; Luka 7:11-15; Yohanes 11:1-44) Mina míade ŋugble le nudzɔdzɔ ɖedzesi mawo dometɔ ɖeka ŋu ahakpɔ nusi fiam Yesu nɔ ku ɖe “tsitretsitsi” ŋu ɖa.\nLazaro ƒe Tsitretsitsi\nYesu se be ye xɔlɔ̃ Lazaro dze dɔ. Le ŋkeke eve megbe la, egblɔ na eƒe nusrɔ̃lawo be: “Mía xɔlɔ̃ Lazaro le alɔ̃ dɔm; gake la meyina, bena maɖanyɔe atso alɔ̃ me.” Nusrɔ̃lawo mese nya si gblɔm Yesu nɔ la gɔme o, eyata egblɔe na wo tẽ be: “Lazaro ku.” Esi Yesu va ɖo Lazaro ƒe yɔdoa to mlɔeba la, ŋutsua ku ŋkeke ene enye ma. Ke hã Yesu gblɔ be woaɖe kpe si wotsɔ tu yɔdoa nu ɖa. Emegbe edo ɣli gblɔ bena: “Lazaro lee, do go!” Enumake nu wɔnuku aɖe dzɔ. “Ame kuku, si ƒe afɔwo kple asiwo le babla la, do go kple ameɖivɔwo, eye taku bla ŋku me nɛ. Yesu gblɔ bena: Mitui, eye mina wòayi.”—Yohanes 11:5, 6, 11-14, 43, 44.\nEdze ƒã be menye gbugbɔgadzɔe nye esia o. Yesu gblɔ be Lazaro si ku la nɔ alɔ̃ dɔm, meganya naneke o. Abe alesi Biblia gblɔe ene la, ‘eƒe tameɖoɖowo nu yi.’ ‘Meganya naneke kura o.’ (Psalmo 146:4; Nyagblɔla 9:5) Lazaro si wofɔ ɖe tsitre la menye ame bubu aɖe si gbugbɔ dzɔ o. Amenyenye si nɔ esi, ƒe si wòxɔ, kple nusiwo nɔ susu me nɛ la kee ganɔ esi. Egadze agbe gɔme tso afisi wòtɔe ɖo esime wòku kpata eye wòtrɔ yi lɔlɔ̃tɔ siwo fa konyi le eƒe kua ŋuti la gbɔ.—Yohanes 12:1, 2.\nEmegbe Lazaro gaku ake. Ke vi kae eƒe tsitretsitsia ɖe? Tsɔ kpe ɖe ame bubu siwo Yesu fɔ ɖe tsitre ŋu la, edoa ŋusẽ kakaɖedzi si le mía si be ŋugbe si Mawu do be yeafɔ Ye subɔla wɔnuteƒewo tso ame kukuwo dome le Yeƒe ɣeyiɣiɖoɖi dzi ava eme la ɖe edzi. Yesu ƒe nukunu mawo gana kpekpe ɖo eƒe nyawo ŋu be: “Nyee nye tsitretsitsi la kple agbe la; amesi xɔa dzinye sena la, ne eku hã la, anɔ agbe.”—Yohanes 11:25.\nYesu gblɔ le tsitretsitsi ma si ava le etsɔme ŋu be: “Gaƒoƒo gbɔna, le esi me amesiwo katã le yɔdowo me la, woase eƒe gbe; eye amesiwo wɔ nu nyuiwo la, woado go hena agbe ƒe tsitretsitsi, ke amesiwo wɔ nu vlowo la, hena ʋɔnudɔdrɔ̃ ƒe tsitretsitsi.” (Yohanes 5:28, 29) Abe alesi wònɔ le Lazaro gomee ene la, ame kukuwo fɔfɔ ɖe tsitree wòanye. Manye gbɔgbɔ gbagbewo kple ŋutilã kuku siwo nyunyɔ zu nu bubu eye ɖewohĩ nugbagbe bubuwo va wɔ wo ŋudɔ la ƒe gododo wo nɔewo o. Dziƒo kple anyigba Wɔla, amesi ƒe nunya kple ŋusẽ seɖoƒe meli na o, ate ŋu afɔ ame kukuwo bɔbɔe.\nÐe tsitretsitsi nufiafia si Yesu Kristo fia la meɖe Mawu ƒe lɔlɔ̃ deto na mí amegbetɔwo dometɔ ɖesiaɖe fia oa? Ke nya evelia si míebia do ŋgɔ hã ɖe?\nNukatae Fukpekpe Li Ðo?\nNusiwo me nunya mele o siwo amesiwo si nuteƒekpɔkpɔ mele o, alo ame vɔ̃ɖiwo, wɔna gbɔe amegbetɔ ƒe fukpekpe dometɔ geɖe tsona. Ke nu wɔnublanui siwo menye amegbetɔwoe wɔa wo tẽ o hã ɖe? Le kpɔɖeŋu me, nukatae afɔkuwo kple dzɔdzɔmefɔkuwo dzɔna? Nukatae wodzia ɖevi aɖewo nuwɔametɔwoe? Allan Kardec bu nusiawo be tohehee wonye. Eŋlɔ bena: “Ne wole to hem na mí la, ke anye nuvɔ̃e míewɔ tae. Ne menye agbe si míele fifia mee míewɔ nuvɔ̃a le o la, ekema esi míenɔ va yi mee.” Wofia gbɔgbɔyɔlawo be woado gbe ɖa be: “Aƒetɔ, Èle dzɔdzɔe le nusianu me. Dɔléle si Nèkpɔ be eyae dze lae nèɖo ɖem. . . . Mexɔe abe avuléle ɖe nusiwo mewɔ va yi la ta kple nye xɔse ƒe kpeɖodzi kpakple ɖokuibɔbɔ ɖe Wò lɔlɔ̃nu nyui la te ene.”—The Gospel According to Spiritism.\nÐe Yesu fia nane alea? Ao. Yesu nya Biblia ƒe nya sia nyuie be: “Azãgbe kple nuɖiɖeame li na wo katã.” (Nyagblɔla 9:11) Enyae be ɖeko nugbegblẽ aɖewo dzɔna ko ɣeaɖewoɣi. Menye nuvɔ̃wo ƒe tohehe wonye o.\nBu Yesu ƒe agbe me nudzɔdzɔ sia ŋu kpɔ: “Esi [Yesu le] eme tsom yina la, ekpɔ ame aɖe, si nye ŋkuagbãtɔ tso eƒe dzidzi me ke. Eye eƒe nusrɔ̃lawo biae bena: Rabi, ameka wɔ nuvɔ̃, amesia loo, alo eƒe dzilawo bena, wodzii ŋkugbagbãe mahã?” Ŋuɖoɖo si Yesu na la kɔ nu me ale gbegbe: “Menye amesia alo eƒe dzilawoe wɔ nuvɔ̃ o, ke boŋ bena woaɖe Mawu ƒe dɔwɔwɔwo ɖe go afia le eyama me. Esi wògblɔ esiawo la, eɖe ta ɖe anyigba, eye wòtsɔ ta la henyã anyi, eye wòtsɔ anyi la hesisi ɖe eƒe ŋkuwo dzi; eye wògblɔ nɛ bena: Yi nale tsi le Siloa-ta la me. . . . Tete wòyi ɖale tsi la, eye wòva le nu kpɔm.”—Yohanes 9:1-3, 6, 7.\nYesu ƒe nyawo fia be menye ŋutsua alo edzilawo ƒe nuwɔnawo tae wodzii ŋkugbagbãe o. Eyata Yesu meda asi ɖe dzixɔse si nye be ɖe wole to hem na ŋutsua le nuvɔ̃ si wòwɔ le eƒe agbenɔnɔ aɖe si va yi me dzi o. Ẽ, Yesu nyae be amegbetɔwo katã nyi nuvɔ̃ ƒe dome. Gake Adam ƒe nuvɔ̃ ƒe domee wonyi, menye nuvɔ̃ si wowɔ do ŋgɔ na wo dzidzi o. Le Adam ƒe nuvɔ̃a ta wodzia amegbetɔwo katã ame madeblibo siwo ate ŋu adze dɔ ahaku. (Hiob 14:4; Psalmo 51:7; Romatɔwo 5:12; 9:11) Le nyateƒe me la, nɔnɔme siae wodɔ Yesu ɖa be wòava ɖɔ ɖo. Yohanes Amenyrɔɖetsimela gblɔ be Yesu nye “Mawu ƒe alẽvi, si le xexeame ƒe nuvɔ̃ la tsɔm yina!”—Yohanes 1:29. *\nDe dzesii hã be Yesu megblɔ be ɖe Mawu ɖoe na wodzi ŋutsua ŋkunɔe ale be Yesu nate ŋu ava da dɔ nɛ gbaɖegbe o. Ŋutasẽnuwɔna vloe kae nye si ema anye! Ðe ema ahe kafukafu vɛ na Mawua? Ao. Ðe eteƒe la, dɔdada na ŋkunɔa nukutɔe ɖe ‘Mawu ƒe dɔwɔwɔwo fia.’ Abe dɔ bubu vovovo siwo Yesu da ke ene la, eɖe Mawu ƒe lɔlɔ̃ vavã na ameƒomea si le fu kpem la fia eye wòɖo kpe kakaɖedzi si le Eƒe ŋugbedodo be yeahe amegbetɔwo ƒe dɔléle kple fukpekpewo katã ava nuwuwui le Yeƒe ɣeyiɣiɖoɖi dzi ŋu la dzi.—Yesaya 33:24.\nÐe menye akɔfanamenya be míakpɔe be le esi teƒe be míaƒe Dziƒofofoa nahe fukpekpewo ava mía dzii la, enaa “nu nyuiwo amesiwo bianɛ” boŋ oa? (Mateo 7:11) Ŋutikɔkɔe kae nye si wòahe vɛ na Dziƒoʋĩtɔ la ne ŋkuagbãtɔwo ƒe ŋku ʋu, tokunɔwo ƒe to ʋu, eye xɔdrɔ̃wo tso zɔ, ti kpo, heƒu du!—Yesaya 35:5, 6.\nMíaƒe Gbɔgbɔmenuhiahiãwo Gbɔ Kpɔkpɔ\nYesu gblɔ be: “Menye abolo ɖeɖe ko ŋuti ame lanɔ agbe ɖo o, negbe ɖe nya sia nya, si dona tsoa Mawu ƒe nu me la ŋuti.” (Mateo 4:4) Ẽ, míekpɔa míaƒe gbɔgbɔmenuhiahiãwo ne míexlẽ Mawu ƒe Nya, Biblia, henɔ agbe wòsɔ ɖe enu. Gbɔgbɔyɔlawo gbɔ yiyi mekpɔa míaƒe gbɔgbɔmenuhiahiãwo gbɔ le nyateƒe me o. Le nyateƒe me la, wotsi tre ɖe nuwɔna ma ŋu vevie le nusi Allan Kardec yɔ be Mawu ƒe se gbãtɔ si wòɖe fia me.—Mose V, 18:10-13.\nAme geɖe, si me gbɔgbɔyɔlawo hã le, nyae be Mawue nye Nuwokatãtaƒola, be eli tegbee, ede blibo, eƒe dɔme nyo, enyo, eye wòle dzɔdzɔe le nusianu me. Gake Biblia gaɖe nu bubu geɖe fia kpee le eŋu. Eɖee fia be ŋkɔ le esi, si nye Yehowa, si ŋuti wòle be míakɔ abe alesi Yesu kɔ eŋui ene. (Mateo 6:9; Yohanes 17:6) Eɖe Mawu fia be enye ame ŋutɔŋutɔ si amegbetɔwo ate ŋu anɔ ƒomedodo kplikplikpli me kplii. (Romatɔwo 8:38, 39) Ne míexlẽ Biblia la, míakpɔe be Mawu nye nublanuikpɔla eye be “mewɔna na mí ɖe míaƒe nuvɔ̃wo nu o, eye meɖoa eteƒe na mí ɖe míaƒe vodadawo nu o.” (Psalmo 103:10) Aƒetɔ Dziɖulagã Yehowa toa eƒe Nya si woŋlɔ ɖi dzi ɖea eƒe lɔlɔ̃, nuwokatãtaƒoƒo, kple nugɔmesesename fiana. Eyae nye Amesi fiaa mɔ amegbetɔ toɖolawo hekpɔa wo ta. Sidzedze Yehowa kple Via Yesu Kristo ana míakpɔ “agbe mavɔ.”—Yohanes 17:3.\nNusiwo katã wòle be míanya tso Mawu ƒe tameɖoɖowo ŋu la le Biblia me, eye agbalẽ sia gblɔ nusi wòle be míawɔ ne míedi be míaƒe nu nanyo eŋu la na mí. Biblia me dzodzro nyuie naa míekpɔa ŋuɖoɖo siwo me kɔ na míaƒe biabiawo. Biblia fia mɔ mí le nusi nyo kple nusi gblẽ ŋu eye wònaa mɔkpɔkpɔ sẽŋu hã mí. Ena kakaɖedzi mí be le etsɔme si gbɔna kpuie me la, Mawu “latutu aɖatsi sia aɖatsi ɖa le [ameƒomea ƒe] ŋku me, eye ku maganɔ anyi akpɔ o, eye konyifafa kple ɣlidodo kple veve aɖeke maganɔ anyi o; elabena nu gbãtɔwo nu va yi.” (Nyaɖeɖefia 21:3, 4) To Yesu Kristo dzi la, Yehowa aɖe ameƒomea tso nuvɔ̃ kple blibomademade si ƒe dome wonyi la me, eye amegbetɔ toɖolawo anyi agbe mavɔ nɔnɔ le paradisonyigba dzi ƒe dome. Ɣemaɣi woakpɔ woƒe ŋutilã me kple gbɔgbɔ me nuhiahiãwo siaa gbɔ na wo keŋkeŋ.—Psalmo 37:10, 11, 29; Lododowo 2:21, 22; Mateo 5:5.\n^ mm. 19 Kpɔ alesi nuvɔ̃ kple ku wɔ va dzɔ ŋuti numeɖeɖe le agbalẽ si nye Sidzedze si Kplɔa Ame Yia Agbe Mavɔ Me, si Yehowa Ðasefowo ta la ƒe ta 6 lia me.\n[Aɖaka si le axa 22]\nÐE BIBLIA FIA GBUGBƆGADZƆA?\nÐe Biblia ƒe kpukpui aɖe ɖo kpe gbugbɔgadzɔ nufiafia dzia? Bu ŋɔŋlɔ siwo nufiafia sia dzixɔselawo zãna la dometɔ aɖewo ŋu kpɔ:\n“Elabena nyagblɔɖilawo katã kple se la wogblɔ nya ɖi vaseɖe Yohanes dzi. . . . Esia nye Eliya, si ke le vava ge la.”—Mateo 11:13, 14.\nÐe Yohanes Amenyrɔɖetsimela nye Eliya si wogbugbɔ gadzia? Esi wòbia Yohanes be: “Eliya nènyea?” Eɖo eŋu eme kɔ ƒã be: “Menye nyee o.” (Yohanes 1:21) Gake wogblɔ nya ɖi be Yohanes atsɔ “Eliya ƒe gbɔgbɔ kple ŋusẽ” adze ŋgɔ na Mesia la. (Luka 1:17; Maleaxi 3:23, 24) Ne míagblɔe bubui la, Yohanes Amenyrɔɖetsimela nye Eliya le gɔmesese sia nu be ewɔ dɔ si sɔ kple Eliya tɔ.\n“Ne womedzi ame tso dziƒo o la, mate ŋu akpɔ mawufiaɖuƒe la akpɔ o. Megawɔ mo yaa na wò be, megblɔ na wò bena: Ele be, woadzi mi atso dziƒo o.”—Yohanes 3:3, 7.\nApostoloawo dometɔ ɖeka ŋlɔ emegbe bena: “Woakafu Mawu, mía Aƒetɔ Yesu Kristo Fofo, amesi gbugbɔ mí gadzi le eƒe nublanuikpɔkpɔ geɖe la nu hena mɔkpɔkpɔ gbagbe to Yesu Kristo ƒe tsitretsitsi tso ame kukuwo dome la me.” (Petro I, 1:3, 4; Yohanes 1:12, 13) Edze ƒã be gbugbɔgadzi si ŋu nya Yesu gblɔ la nye gbɔgbɔ me tɔ si ava eme esime eyomedzelawo gakpɔtɔ le agbe, ke menye gbugbɔgadzɔ le etsɔmee o.\n“Ne ŋutsu ku la, enɔa agbe tegbee: ne nye agbemeŋkekewo le Anyigba dzi vɔ la, malala, elabena menyae be magatrɔ agbɔ ake.”—Alesi woɖe Hiob 14:14 gɔme le “Helagbe gɔmeɖeɖe” aɖe me si woyɔ ɖe The Gospel According to Spiritism me.\nEʋegbe Biblia ɖe kpukpui sia gɔme be: “Ne ŋutsu ku la, ɖe wògagbɔa agbea? Le nye aʋamenɔɣiwo katã la manɔ asiɖeɖe le ŋunye lalam.” Xlẽ nya siwo ƒo xlã kpukpui ma. Àkpɔe be ame kukuwo nɔa lalam le yɔdo me henɔa “asiɖeɖe” le wo ŋu lalam. (Kpukpui 13) Womegale agbe esime wòle lalam o. “Ne ŋutsu ku la, edzo kpaŋkpaŋ; eye ne amegbetɔ si kuna mia nu la, megale afi aɖeke o.”—Hiob 14:10, Bagster ƒe Septuagint gɔmeɖeɖe.\n[Nɔnɔmetata si le axa 21]\nTsitretsitsi mɔkpɔkpɔa ɖea Mawu ƒe lɔlɔ̃ deto na mía dometɔ ɖesiaɖe fiana\nMawu ahe amegbetɔ ƒe fukpekpewo ava nuwuwui\nƉoe Ɖe Amewo Ɖoe Ɖe Amewo Gbɔgbɔyɔyɔ Kple Gbɔgbɔmemenyenye Vavãtɔ Didi\nw01 5/1 axa 20-23


Daniel Kple Asinuŋɔŋlɔ Le Gli Ŋu | Biblia Me Ŋutinya\nAsinuŋɔŋlɔ Le Gli Ŋu\nNUKAE dzɔdzɔm le afisia? Ameawo ɖo nuɖukplɔ̃ gã aɖe. Babilon-fia la yɔ amedzro vevi akpe ɖeka va nuɖuƒee. Wole sikakplu kple agba, siwo wotsɔ le Yehowa ƒe gbedoxɔ me le Yerusalem la zãm. Gake kasia, ame ƒe asibidewo koe dze le ya me hete nuŋɔŋlɔ ɖe glia ŋu. Amesiame vɔ̃ ŋutɔ!\nNebukadnezar ƒe tɔgbuiyɔvi Belsazar ye nye fia fifia. Edo ɣli be woakplɔ yeƒe nunyalawo vɛ. Fia la gblɔ be: ‘Amesi te ŋu xlẽ nuŋɔŋlɔ sia eye wòɖe egɔme nam la, woana nu geɖee; eye wòanye dziɖula vevitɔ etɔ̃lia le fiaɖuƒe la me.’ Gake nunyalawo dometɔ aɖeke mete ŋu xlẽ nuŋɔŋlɔ si le glia ŋu alo ɖe egɔme o.\nFia la dada se ɣli la, eye wòva nuɖuxɔ gã la me. Egblɔ na fia la be: ‘Taflatse mègavɔ̃ o. Ame aɖe le wò fiaɖuƒea me, si nya mawu kɔkɔeawo. Esi tɔgbuiwò Nebukadnezar nye fia la, eɖoe amegãe ɖe eƒe nunyalawo katã nu. Eŋkɔe nye Daniel. Na woayɔe vɛ, eye aɖe nusiawo katã gɔme na wò.’\nEnumake wokplɔ Daniel vɛ. Esi Daniel gbe be yemaxɔ nunana aɖeke o megbe la, edze egɔme gblɔ nusita Yehowa ɖe Belsazar tɔgbui Nebukadnezar ɖa be maganye fia o la. Daniel gblɔ be: ‘Dadalae wònye, eyata Yehowa he to nɛ.’\nDaniel gblɔ na Belsazar be: ‘Gake wò la, ènya nusiwo katã dzɔ ɖe edzi; gake nègale dadam abe Nebukadnezar ene. Èlɔ kpluwo kple agbawo tso Yehowa ƒe gbedoxɔ la me heno nu le wo me. Èkafu ati kple kpe ƒe mawuwo, eye mède bubu mía Wɔla Gã la ŋu o. Ema tae Mawu dɔ asi la ɖa be wòaŋlɔ nya siawo.’\nDaniel gblɔ be: ‘Nusi woŋlɔ lae nye esi: “MENE, MENE, TEKEL, UFARSIN.”’\n‘MENE gɔmee nye, Mawu xlẽ wò fiaɖuƒe ƒe ŋkekewo, eye wòhee va nuwuwui. TEKEL gɔmee nye, woda wò le nudanu me, eye nèle hodzoe. UFARSIN gɔmee nye, wotsɔ wò fiaɖuƒe na Mediatɔwo kple Persiatɔwo.’\nEsime Daniel nɔ nu ƒom la, Mediatɔwo kple Persiatɔwo ho ɖe Babilon ŋu gɔ̃ hã xoxo. Woxɔ du la hewu Belsazar. Asinuŋɔŋlɔ si le glia ŋu la va eme le zã ma ke me! Gake nukae dzɔdzɔ ge ɖe Israel-viwo dzi azɔ? Míele ekpɔ ge fifia; gake gbã la, na míakpɔ nusi dzɔ ɖe Daniel dzi la ɖa.


1 Kronika 19 | Biblia Le Internet Dzi | Xexe Yeye Gɔmeɖeɖe\n1 Kronika 19:1-19\nAmonitɔwo ɖi gbɔ David ƒe ame dɔdɔwo (1-5)\nWoɖu Amon kple Siria dzi (6-19)\n19 Le esia megbe la, Nahas, Amonitɔwo ƒe fia ku, eye via zu fia ɖe eteƒe.+ 2 Eye David gblɔ be: “Mave+ Hanun, Nahas vi nu, elabena fofoa ve nunye.” Eya ta David dɔ amewo ɖa be woafa akɔ nɛ le fofoa ƒe ku ta. Gake esi David ƒe dɔlawo va Amonitɔwo+ ƒe anyigba dzi be woafa akɔ na Hanun la, 3 Amonitɔwo ƒe amegãwo gblɔ na Hanun be: “Èsusu be bubudede fofowò ŋu tae David dɔ akɔfalawo ɖe gbɔwò ɖoa? Menye ɖe eƒe dɔlawo va be yewoalé ŋku ɖe anyigba la ŋu tsitotsito, atsa ŋku le edzi, ne woaɖe wò le zi dzi oa?” 4 Ale Hanun lé David ƒe dɔlawo lũ ge na wo,+ eye wòlã woƒe awuwo ɖe domedome ɖe agɔnu keŋ, eye wòdo mɔ wo. 5 Esi wova gblɔ ŋutsuawo ŋu nya na David la, edɔ amewo ɖa enumake be woayi aɖakpe wo, elabena woɖi gbɔ ŋutsuawo ŋutɔ; eye fia la gblɔ na wo be: “Minɔ Yeriko+ va se ɖe esime miaƒe ge nato hafi miagbɔ.” 6 Ke Amonitɔwo va kpɔe be yewole ʋeʋẽm ɖe David,* eya ta Hanun kple Amonitɔwo ɖo klosalo talento* akpe ɖeka ɖa be woaɖada tasiaɖamwo kple sɔdolawo tso Mesopotamia,* Aram-Maaka kple Zoba.+ 7 Ale woda tasiaɖam akpe blaetɔ̃ vɔ eve hekpe ɖe Maaka-fia kple eƒe amewo ŋu. Eye wova ƒu asaɖa anyi ɖe Medeba+ ŋgɔ. Amonitɔwo ƒo ƒu tso woƒe duwo me va aʋa wɔ ge. 8 Esi David see la, edɔ Yoab+ kple aʋakɔ blibo la kpakple eƒe ŋutsu kalẽtɔ sesẽtɔwo+ ɖa. 9 Eye Amonitɔwo ho le aʋalɔgowo me ɖadze aʋa ɖe dua ƒe agbo nu, eye fia siwo va la hã dze aʋa wotɔwotɔwoe le gbea dzi. 10 Esi Yoab kpɔ be wodze aʋa ɖe ye ŋu le ŋgɔ kple megbe la, etia Israel ƒe aʋawɔla bibi aɖewo, eye wòna woho le aʋalɔgowo me yi ɖakpe kple Siriatɔwo.+ 11 Ke etsɔ aʋakɔ la ƒe kpɔtɔea de asi na nɔvia Abisai,+ be woaho le aʋalɔgowo me aɖakpe kple Amonitɔwo. 12 Eye wògblɔ be: “Ne Siriatɔwo+ sesẽ wum la, ekema nàva xɔ nam; ke ne Amonitɔwo sesẽ wu wò la, ekema mava xɔ na wò. 13 Na míasẽ ŋu awɔ kalẽ+ ɖe míaƒe dukɔ la kple mía Mawu ƒe duwo ta, eye Yehowa awɔ nu si nyo eŋu.” 14 Yoab kple eƒe aʋakɔ la ho yi ɖakpe Siriatɔwo, eye wosi le Yoab nu.+ 15 Esi Amonitɔwo kpɔ be Siriatɔwo si la, woawo hã wosi le nɔvia Abisai nu heva du la me. Le esia megbe la, Yoab trɔ va Yerusalem. 16 Esi Siriatɔwo kpɔ be Israel-viwo ɖu yewo dzi la, wodɔ amewo woyi ɖakplɔ Siriatɔ siwo le Tɔsisi*+ la ƒe nutoa me vɛ, eye Hadadezer ƒe aʋafia Sofak* le wo nu.+ 17 Esi wova gblɔe na David la, enumake eƒo Israel-ʋakɔ la katã nu ƒu, eye wòtso Yordan-tɔsisi la, eye wòho ɖe wo ŋu le aʋalɔgowo me. David ho ɖe wo ŋu le aʋalɔgowo me, eye Siriatɔwo kpe aʋa kplii.+ 18 Ke Siriatɔwo si le Israel nu; eye David wu tasiaɖamdola akpe adre kple aʋawɔla afɔzɔla akpe blaene le Siriatɔwo dome, eye wòwu aʋafia Sofak. 19 Esi Hadadezer teviwo kpɔ be Israel ɖu yewo dzi la,+ enumake wowɔ ŋutifafa kple David, eye wozu eteviwo;+ eye Siria megalɔ̃na be yewoakpe ɖe Amonitɔwo ŋu azɔ o.\n^ Alo, “kpɔe be yewova zu David ƒe ketɔwo.”\n^ Egɔmeɖeɖe tẽe, “Aram-naharaim.”\n^ Ame sia kee woyɔ le 2Sa 10:16 be “Sobak.”\n1 Kronika 19


Yeremiya 11 | Biblia Le Internet Dzi | Xexe Yeye Gɔmeɖeɖe\nYuda tu nu, si Mawu bla kplii (1-17)\nEƒe mawuwo sɔ gbɔ abe eƒe duwo ene (13)\nYeremiya le abe alẽvi si wokplɔ yina wuwu ge ene (18-20)\nYeremiya detɔwo tsi tre ɖe eŋu (21-23)\n11 Yehowa ƒe gbe si va na Yeremiya lae nye esi: 2 “Mise nubabla sia me nyawo! “Gblɔe* na Yudatɔwo kple Yerusalem nɔlawo, 3 eye nàgblɔ na wo be, ‘Ale Yehowa, Israel ƒe Mawu la, gblɔe nye esi: “Aɖi ame si meɖoa to nubabla sia me nyawo o la ŋu,+ 4 nya siwo ƒe se mede na mia tɔgbuiwo le gbe si gbe mekplɔ wo tso Egipte-nyigba dzi,+ tso galólokpo me+ ye nye be, ‘Miɖo to nye gbe, eye miwɔ nu siwo katã ƒe se mede na mi; ekema mianye nye dukɔ, eye manye mia Mawu,+ 5 ne mawɔ atam si meka na mia tɔgbuiwo be matsɔ anyigba si dzi notsi kple anyitsi le sisim le+ ana wo la dzi, abe ale si wòle egbe sia ene.’”’” Eye megblɔ be: “Oo, Yehowa, Amen.”* 6 Eye Yehowa gblɔ nam be: “Ðe gbeƒã nya siawo katã le Yuda duwo me kple Yerusalem kpɔdomeewo be: ‘Mise nubabla sia me nyawo, eye miwɔ wo dzi. 7 Elabena mexlɔ̃ nu mia tɔgbuiwo vevie le gbe si gbe mekplɔ wo tso Egipte-nyigba dzi va se ɖe egbe sia; mexlɔ̃a nu wo* enuenu be: “Miɖo to nye gbe.”+ 8 Ke womeɖo to o, eye womeƒu to anyi o, ke boŋ wo dometɔ ɖe sia ɖe zɔ le eya ŋutɔ ƒe dzimesesẽ vɔ̃ɖi la nu.+ Eya ta mehe nya siwo katã le nubabla sia me siwo ŋu mede se le na wo hafi womewɔ wo dzi o la va wo dzi.’” 9 Eye Yehowa gblɔ nam be: “Yudatɔwo kple Yerusalem nɔlawo ɖo nugbe. 10 Wotrɔ ɖe wo tɔgbui siwo gbe be yewomaɖo to nye nyawo o ƒe vodadawo ŋu.+ Woawo hã wodze mawu bubuwo yome hesubɔ wo.+ Israel ƒe aƒe kple Yuda ƒe aƒe la tu nye nu, si mebla kple wo tɔgbuiwo la.+ 11 Eya ta ale Yehowa gblɔe nye esi, ‘Kpɔ ɖa, mahe vɔ̃ ava wo dzi,+ eye womate ŋu asi le enu o. Ne woyɔm be maxɔ na yewo la, nyemaɖo to wo o.+ 12 Eye Yuda duwo kple Yerusalem nɔlawo ayi aɖayɔ mawu siwo wosaa vɔ na* be woakpe ɖe yewo ŋu,+ gake womate ŋu axɔ na wo le woƒe xaxaɣi la o. 13 Elabena Yuda, wò mawuwo va sɔ gbɔ abe wò duwo ke ene, eye ale si Yerusalem ƒe ablɔwo sɔ gbɔe la, nenemae nèɖi vɔsamlekpuiwo na ŋukpenanu* la, be miasa vɔ le wo dzi na Baal.’+ 14 “Ke wò* la, mègado gbe ɖa ɖe dukɔ sia ta o. Mègaƒo koko alo ado gbe ɖa ɖe wo ta o,+ elabena ne wodo ɣli yɔm le woƒe xaxaɣi la, nyemaɖo to wo o. 15 Nu ka dimee nye lɔlɔ̃tɔ le le aƒenye meEsi wo dometɔ geɖe wɔ tame vɔ̃ siwo woɖo dzi? Ne vɔ̃ va dziwò la, ɖe woatsɔ vɔsalã kɔkɔewo* atsi enua? Ðe nàtso aseye ɣemaɣia? 16 Yehowa yɔa wò tsã be amiti damaSi kutsetse nyuiwo ɖo atsyɔ̃ na. Edo dzo wòle bibim ɖe eŋu le hoowɔwɔ gã aɖe me,Eye woŋe eƒe alɔwo. 17 “Aʋakɔwo ƒe Yehowa, Ame si do wò+ la, ŋutɔ gblɔ be vɔ̃ ava dziwò le nu vɔ̃ɖi siwo Israel ƒe aƒe kple Yuda ƒe aƒe wɔ, esi wodo dzudzɔ na Baal tsɔ do dziku nam la ta.”+ 18 Yehowa gblɔe nam, ne manya;Èna mekpɔ woƒe nuwɔnawo ɣemaɣi. 19 Ke mele abe alẽvi fafa, si wokplɔ yina wuwu ge ene. Nyemenya kura be ŋunyee woɖo tame vɔ̃ ɖo o, esi wogblɔ be:+ “Mina míagblẽ ati la kple eƒe tsetse siwo le edzi la dome,Eye míatsrɔ̃e ɖa le agbagbeawo ƒe anyigba dzi,Ne woagaɖo ŋku eƒe ŋkɔ dzi azɔ o.” 20 Ke aʋakɔwo ƒe Yehowa drɔ̃a ʋɔnu dzɔdzɔe;Edzroa dzimesusuwo* kple dzia me kpɔ.+ Na makpɔ ale si nàbia hlɔ̃ woe la teƒe,Elabena asiwò me metsɔ nye nya de. 21 Eya ta ale Yehowa gblɔ ɖe Anatottɔ+ siwo di be yewoaɖe wò agbe* ɖa hele gbɔgblɔm be, “Mègagblɔ nya ɖi le Yehowa ƒe ŋkɔ me o,+ ne màgaku le mía si me o” la ŋue nye esi; 22 ɛ̃, ale aʋakɔwo ƒe Yehowa gblɔe nye esi: “Kpɔ ɖa, mabia akɔnta wo. Ðekakpuiwo atsi yi nu,+ eye wo viŋutsuwo kple wo vinyɔnuwo aku le dɔwuame ta.+ 23 Ame aɖeke masusɔ na wo o, elabena mahe vɔ̃ ava Anatottɔwo+ dzi, le ƒe si me mabia akɔnta wo.”\n^ Edze ƒãa be Yeremiyae wode gbe sia asi na.\n^ Egɔmeɖeɖe tẽe, “mefɔna ŋdi kanya hexlɔ̃a nu wo.”\n^ Alo, “wodoa dzudzɔ na.”\n^ Efia, vɔ siwo wosa le gbedoxɔa me.